Rodina štvordverových kupé od BMW sa rozrastá o rad 2 Gran Coupe

MNÍCHOV. S najrôznejšími štvordverovými kupé sa poslednou dobou roztrhlo vrece. Po SUV ide snáď o najobľúbenejší štýl karosérie a to najmä medzi nemeckými prémiovými značkami. Je ľahké pochopiť prečo. Praktickosť sedanu spojená s elegantnou klesajúcou strechou pripomínajúcou dvojdverové kupé je skutočne atraktívnou kombináciou. Uvedomuje si to aj automobilka BMW, ktorá má v ponuke už niekoľko áut tohto typu. Teraz k nim pribudol najmenší súrodenec, BMW radu 2 Gran Coupe. Je to prvýkrát, čo sa tento štýl karosérie objavil na BMW radu 2. Od tradičnejšieho sedanu nemá ďaleko, no ponúka o niečo atraktívnejšie tvary a hlavne do radu 2 prináša najnovšie technológie. Nová "dvojka" totiž vychádza z nedávno predstaveného BMW radu 1. Okrem iného to znamená, že pohon zadnej nápravy je minulosťou. Na výber bude predný náhon alebo pohon všetkých kolies xDrive. Predná časť novinky sa rozhodne nesnaží skrývať, že vychádza z menšieho hatchbacku. V tomto prípade sme sa však dočkali o niečo agresívnejšie tvarovaného nárazníka aj svetiel. Klesajúca línia strechy dodáva vozidlu dynamický profil, ktorý podtrhuje výrazne tvarovaná zadná časť. Oproti predošlému sedanu pôsobí zaujímavejšie a športovejšie aj vďaka úzkym svetlám zasahujúcim hlboko do kufra. Na začiatku budú mať záujemcovia možnosť vybrať si z dvoch benzínových a jedného naftového motora. Základnou benzínovou jednotkou je trojvalec s výkonom 140 koní, ktorý dostane model 218i. Štvorvalcový diesel s označením 220d dodáva 190 koní. Vrchol ponuky tvorí model M235i xDrive, ktorý využíva najsilnejší štvorvalec od BMW. Ponúkne 306 koní a 450 Nm, rovnako ako napríklad v modeli X2 M35i. V tejto verzii je dostupný výlučne s pohonom xDrive a automatickou osemstupňovou prevodovkou. Tento model navyše dostane tiež samosvorný diferenciál Torsen a brzdy a riadenie M Sport. Z pokoja na stovku sa dostane za pekných 4,7 sekundy. Najmenšie štvordverové kupé od BMW si vypožičalo od svojich väčších súrodencov aj všetky dnes už bežné asistenčné systémy ako udržiavanie v jazdnom pruhu alebo cúvací asistent. Podobne ako iné nové modely značky ponúka možnosť používať smartfón namiesto kľúčov od auta. Prvá príležitosť obzrieť si nové BMW naživo sa naskytne v novembri tohto roku na autosalóne v Los Angeles, na trh sa dostane v marci roku 2020. Ceny pre náš trh zatiaľ známe nie sú, automobilka však prezradila odporúčané ceny pre nemecký trh. Najlacnejšia verzia 218i začne na úrovni 31 950 eur, spodná hranica ceny za silnejší diesel 220d bude 39 900 eur. Ponuku uzatvára športová M235i xDrive, ktorá vás odľahčí minimálne o 51 900 eur.


Dánske firmy riešia GDPR najviac, slovenské skončili priemerne

Každá štvrtá spoločnosť v Európe sa obáva, že GDPR môže ohroziť jej obchodný model.

BRATISLAVA. Nové pravidlá o ochrane osobných údajov (GDPR) najviac riešia dánske firmy. Až tri zo štyroch tvrdia, že ich GDPR veľmi ovplyvňuje. Na Slovensku je ich menej a vplyv GDPR cíti len 41 percent slovenských firiem. Ukazuje to prieskum, ktorý vypracovala spoločnosť EOS KSI. Dáni v rámci Európy vynikajú. V žiadnej inej krajine si toľko firiem (74 %) nemyslí, že sa ich GDPR týka. Na druhom mieste je Poľsko, kde sa novými pravidlami zaoberá 46 percent firiem. Nasleduje Maďarsko a Belgicko. Priemer v Európskej únii je pritom nižší - GDPR považuje za relevantnú tému 41 percent spoločností. Väčšiu pozornosť mu venujú v západnej časti EÚ. Slovensko má totožné výsledky ako priemer EÚ, o vplyve GDPR na podnikanie tu hovorí 41 percent firiem. Podobný výsledok zaznamenali aj vo Veľkej Británii, Francúzsku a Chorvátsku. "Veľké rozdiely medzi krajinami môžu byť spôsobené tým, že niektoré firmy nemusia poznať svoje povinnosti, ktoré im z GDPR vyplývajú. Ochrana osobných údajov je v súčasnosti obrovská téma, a preto nie je prekvapivé, že aj na Slovensku ju rieši takmer každá druhá firma," komentuje Michal Šoltes, konateľ spoločnosti EOS KSI Slovensko. Prieskum ukázal aj to, že každá štvrtá spoločnosť v Európe sa obáva, že GDPR môže ohroziť jej obchodný model. Podľa Šoltesa je preto dôležité, aby si buď sami zistili, aké povinnosti sa na ne vzťahujú, alebo sa poradili s konzultantmi. Práve nesprávne informácie o GDPR často vyvolávajú paniku a zbytočný strach o budúcnosť firiem. GDPR nadobudlo účinnosť 25. mája a firmám prinieslo rad nových povinností. Svojich zákazníkov musia omnoho presnejšie ako v minulosti informovať, čo robia s ich osobnými údajmi a komu ich poskytujú. Zákazníci zároveň získavajú právo požiadať o úplné vymazanie svojich údajov z databáz firiem. Každý únik osobných údajov musia firmy bezprostredne nahlásiť a navrhnúť riešenie. Za nedodržanie týchto ustanovení hrozí pokuta až do výšky 20 miliónov eur alebo do výšky štyroch percent celosvetového ročného obratu firmy.


Polícia našla muža, ktorý mal nahlásiť bombu v RTVS

BRATISLAVA. Policajti vypátrali muža, ktorí mal v utorok (4.7.) nahlásiť bombu v budove RTVS v bratislavskej Mlynskej doline. Ide o 41-ročného Jána Z. z Bratislavy, je obvinený z prečinu šírenia poplašnej správy. Bombu v budove policajti nenašli. "Muža po vznesení obvinenia previezli do nemocnice," povedala bratislavská krajská policajná hovorkyňa Lucia Mihalíková. Za vedomé šírenie poplašnej správy hrozí mužovi v prípade preukázania viny jeden až päť rokov za mrežami. Ján mal nahlásiť bombu v budove RTVS krátko po 15.15 h. Polícia musela evakuovať asi 150 ľudí, priestory prehľadávali policajné psy vycvičené na vyhľadávanie výbušnín.


Predseda Dolnej snemovne nechce, aby Trump vystúpil v britskom parlamente

Predseda by podľa kritikov mal zachovávať politickú nestrannosť.

LONDÝN. Predseda Dolnej snemovne britského parlamentu John Bercow v pondelok povedal, že je dôrazne proti tomu, aby americký prezident Donald Trump počas oficiálnej návštevy Británie prehovoril pred členmi oboch parlamentných komôr. „Vážime si naše vzťahy s USA... ale cítim veľmi silno, že náš odpor voči rasizmu a sexizmu a naša podpora rovnosti pred zákonom a nezávislého súdnictva sú nesmierne dôležité hodnoty,“ povedal v pondelok Bercow poslancom, ktorí ho odmenili búrlivým potleskom. Britská premiérka Theresa Mayová navštívila minulý mesiac Washington a pozvala Trumpa na štátnu návštevu Británie. Bercow je jedným z troch britských predstaviteľov, ktorí musia súhlasiť s akýmkoľvek prejavom v parlamente na žiadosť vlády. Ako predseda Dolnej snemovne však musí zachovávať politickú nestrannosť a niektorí jeho kritici tvrdia, že toto pravidlo porušil. Bývalý vodca Strany nezávislosti Spojeného kráľovstva (UKIP) Nigel Farage, silný stúpenec Trumpa, na Twitteri napísal, že Bercow by mal byť v súlade s parlamentnými tradíciami neutrálny. Vodca opozičných labouristov Jeremy Corbyn však Bercowa za jeho postoj k Trumpovi pochválil. „Musíme sa postaviť za hodnoty našej krajiny. Trumpova štátna návšteva by sa nemala uskutočniť,“ dodal s tým, že ju treba po jeho obmedzení imigrácie do USA odložiť. Vodca strany Liberálni demokrati Tim Farron povedal, že Trump nie je vítaný. Vyše 1,8 milióna ľudí už podporilo internetovú petíciu, ktorá vyzýva britský parlament, aby prinútil vládu obmedziť Trumpovu oficiálnu štátnu návštevu na návštevu nižšej kategórie alebo ju odložiť. Parlament bude o tejto petícii rokovať 20. februára. Termín Trumpovej návštevy ešte nebol stanovený a rovnako mu nebolo oficiálne navrhnuté, aby prehovoril v parlamente, v ktorom v minulosti počas štátnych návštev vystúpili napríklad kolumbijský prezident Juan Manuel Santos a čínsky prezident Si Ťin-pching. 3 12 žab svi


Fasela na čele IIHF môže nahradiť aj Čech Petr Bříza

O post prezidenta IIHF sa uchádza päť adeptov.

BRATISLAVA. Nástupca Švajčiara Reného Fasela na poste prezidenta Medzinárodnej hokejovej federácie (IIHF) vzíde z pätice kandidátov. O post šéfa svetového hokeja sa uchádza päť členov Výkonného výboru IIHF - štyri z Európy a jeden z Kanady. Na polročnom kongrese organizácie v ruskom Petrohrade sa budú o priazeň členských federácií uchádzať Dán Henrik Bach-Nielsen, Čech Petr Bříza, Bielorus Sergej Gončarov, Nemec Franz Reindl a Kanaďan Bob Nicholson. Informácie priniesol oficiálny web Medzinárodnej asociácie športovej tlače (AIPS). Čoskoro 70-ročný René Fasel (nar. 6. februára 1950) definitívne skončí na poste prezidenta IIHF v máji počas MS 2020 v jeho rodnom Švajčiarsku, mužskú elitu budú hostiť Lausanne a Zürich. Fasel vedie organizáciu od roku 1994, teda už 25 rokov.


Americké zásoby ropy sa zvýšili o takmer 10 miliónov barelov

WASHINGTON. Americké komerčné zásoby ropy sa minulý týždeň zväčšili o 9,5 mil. barelov a dosiahli úroveň 518,1 mil. barelov. Zásoby benzínu v USA v týždni končiacom sa 10. februára podľa údajov amerického Federálneho úradu pre energetiku (EIA) tiež vzrástli, a to o 2,8 mil. barelov. Import ropy do USA bol minulý týždeň v priemere na úrovni 8,5 mil. barelov denne, čiže oproti predošlému týždňu klesol o 881 tis. barelov denne. Za uplynulé štyri týždne bol dovoz v priemere tiež v objeme 8,5 mil. barelov denne, ale išlo o medziročný rast o 9,9 percenta.Americké rafinérie v minulom týždni denne spracovali zhruba 15,5 mil. barelov ropy, čo bol oproti predchádzajúcemu týždňu pokles o 435 tis. barelov. Produkcia benzínu klesla na približne 9 mil. barelov denne. Cena benzínu sa v USA zvýšila a 13. februára bola na úrovni 2,307 USD za galón. Oproti predošlému týždňu to bol rast o 0,014 USD a medziročne išlo o zvýšenie o 0,583 USD za galón.


Cena zlata rastie a je najvyššia za viac než rok

Zlato aktuálne profituje aj z väčšej opatrnosti investorov.

FRANKFURT NAD MOHANOM, LONDÝN. Veľké politické riziká a oslabenie rastu globálnej ekonomiky podporujú bezpečné investície, ako sú napríklad zlato alebo dlhopisy. Cena zlata v piatok zrástla a dostala sa na najvyššiu úroveň za viac než 1 rok. Cena za uncu (31,1 gramu) zlata sa dostala až na po 1358 USD. To je najviac od apríla 2018. Cena v eurách predstavovala 1203 eur, čo je dokonca najviac od apríla 2017. Zlato aktuálne profituje z viacerých faktorov. Jedným z nich je zníženie rizikového apetítu investorov, ktorí sú opatrnejší, čo sa prejavuje aj na oslabení akcií. Dopyt po bezpečných aktívach je vysoký z dôvodu politických rizík, ako je napríklad napätie medzi USA a Iránom alebo obchodný konflikt medzi USA a Čínou. K tomu je potrebné pripočítať klesajúce úroky na kapitálovom trhu, čo zmenšuje úrokovú nevýhodu zlata. Zlato totiž na rozdiel od ostatných bezpečných aktív, ako sú napríklad dlhopisy, neprináša pravidelné výnosy. V prípade poklesu úrokov na kapitálovom trhu sa znižuje aj táto nevýhoda zlata. Dôvodom klesania úrokov je takisto nárast neistoty investorov. K tomu je potrebné ešte pripočítať spomalenie rastu globálnej ekonomiky.


Trump nariadil útok v Jemene, zahynuli pri ňom traja vodcovia al-Káidy

Predstaviteľ al-Káidy útok opísal ako masakru a uviedol, že pri ňom zahynuli aj ženy a deti.

SANÁ. Armáda USA uskutočnila v nedeľu v Jemene zásah proti miestnej odnoži al-Káidy, pri ktorom podľa vlastných údajov usmrtila 14 militantov tejto extrémistickej organizácie. Predstavitelia jemenských bezpečnostných zložiek a kmeňov uviedli, že medzi usmrtenými osobami sú traja poprední lídri al-Káidy v danej oblasti. Podľa vyhlásenia ústredného velenia ozbrojených síl USA pri zásahu v Jemene zahynul taktiež jeden zo zúčastnených vojakov, ktorý predstavuje prvú známu bojovú stratu americkej armády od nástupu nového prezidenta Donalda Trumpa. Ďalší štyria americkí vojaci utrpeli zranenia. Miestom zásahu, pri ktorom Američania zaútočili na svitaní zo vzduchu vrtuľníkmi a následne vysadili pozemné jednotky, bol údajne okres Radáa v jemenskej provincii Bajdá. Usmrtených vodcov al-Káidy jemenskí predstavitelia identifikovali ako Abdala Raúfa Zahaba, Sultána Zahaba a Sajfa Nimsa. Rodina Zahabovcov je považovaná za spojenca al-Káidy, ktorá v Jemene pôsobí v súčasnosti prevažne na území provincie Bajdá. Ďalší z členov tohto klanu, Tárik Zahab, zahynul už pred niekoľkými rokmi pri americkom útoku bezposádkovým lietadlom. Podľa jemenských zdrojov Američania pri zásahu zabili alebo zranili približne dve desiatky mužov vrátane viacerých občanov Saudskej Arábie. Nemenovaný predstaviteľ al-Káidy, na ktorého sa odvoláva agentúra AP, útok opísal ako "masakru" a uviedol, že pri ňom zahynuli aj ženy a deti. Káhirskej pobočke AP zaslal fotografie, ktoré údajne zachytávajú telá viacerých usmrtených detí. Americké sily v súvislosti s nedeľňajším zásahom v Jemene uviedli, že zúčastnení vojaci sa dostali k "informáciám, ktoré pravdepodobne umožnia získať prehľad o budúcich teroristických plánoch".


Na Ukrajine nelegálne ťažia tony jantáru, z krajiny mizne zeleň

Nelegálna ťažba pôsobuje eróziu pôdy do takej miery, že na nej nemôžu už rásť stromy.

KRYVYCJA. Volodymyr Korkoč šliapne na pedál a riadi svoj džíp medzi krátermi naplnenými vodou. "Väčšinou prídeme o dve tri minúty neskôr," sťažuje sa tento ukrajinský policajt. Jeho úlohou je prenasledovať miestne tlupy, ktoré nelegálne ťažia jantár, píše agentúra AFP. Jeho jednotka denne kontroluje okolie obce Kryvycja ležiacej na severozápade Ukrajiny. Oblasť, ktorá bola predtým bohatá na lesy, sa zmenila v mesačnú krajinu s močiarmi a obrovskými otvorenými dierami. Tie sú dôkazom činnosti stoviek nelegálnych "zlatokopov". Miestni obyvatelia hovoria tomuto miestu Klondike podľa kanadskej rieky, kde bolo v 19. storočí objavené zlato, ktoré prilákalo veľa dobrodruhov. Ide o jednu z mnohých lokalít, kde sa skrýva jantár. Ukrajina má druhé najväčšie zásoby jantáru na svete po Rusku, predstavujú 30 až 40 percent svetovej produkcie. Jantár je priesvitná živica, ktorá vytvrdla miliónmi rokov a ktorej farba väčšinou prechádza z temne žltej do sýto-hnedej. Používa sa predovšetkým na výrobu šperkov. V posledných rokoch cena jantáru vzrástla na štvornásobok v súvislosti so zvýšeným dopytom v Číne. To povzbudilo nelegálnu ťažbu na Ukrajine, ktorá má negatívny dopad na životné prostredie. Podľa posledných údajov sa na Ukrajine v roku 2015 legálne vyťažili len štyri tony jantáru. Také množstvo je zanedbateľné v pomere k nelegálnej produkcii odhadovanej na 120 až 300 ton, ktorú nakupujú priekupníci. Tieto nelegálne aktivity nadobudli taký rozsah, že Kyjev, ktorý oslabuje konflikt s proruskými separatistami na východe krajiny, zmobilizoval v rokoch 2015 a 2016 niekoľkokrát svoju národnú gardu, aby zasiahla proti nelegálnym jedincom, ktorí uzavreli celé zóny a nechceli tam vpustiť políciu. Baníci pracujúci v skupinách od päť do desať osôb používajú silné podomácky vyrobené pumpy a široké hadice, ktorými púšťajú vodu až do desiatich metrov pod zemou. Tak sa na povrch dostane zmes hliny, piesku a kameňov, z ktorých nakoniec získavajú jantár. Mal som stále strach, ale adrenalín a vidina zárobku prekonali všetky moje obavy. Táto metóda spôsobuje eróziu pôdy do takej miery, že na nej nemôžu už rásť stromy. Nelegálni hľadači jantáru takisto vyrúbali stromy, aby si uľahčili vstup na miesta bohaté na jantár. "Niektorí ľudia tu žijú pod hranicou biedy," vysvetľuje nelegálny hľadač jantáru Oleg. Jantár ťažil vlani po štyri mesiace vo svojej rodnej Žitomírskej oblasti. Rýchly zárobok priťahuje mnoho ľudí. Oleg si za päť dní zarobil v prepočte 256 eur, zatiaľ čo predtým ako zamestnanec v Kyjeve bral mesačne len 190 eur. "Mal som stále strach, ale adrenalín a vidina zárobku prekonali všetky moje obavy," priznáva. Volodymyr Korkoč velí skupine dvoch stoviek policajtov, ktorí boli poslaní vlani v marci do Rovenskej oblasti. Záťahy na nelegálnych baníkov však prinášajú len slabé výsledky. Než policajti dorazia na miesto, nelegálni hľadači dávno zmiznú. Tvárou v tvár kríze plánuje Kyjev legalizovať ťažbu za podmienky, že baníci budú platiť dane a tiež budú používať metódy menej škodlivé voči životnému prostrediu. Návrh zákona zjednodušujúceho zložitú procedúru vydávania povolení na ťažbu však zostal zablokovaný v parlamente. "Zákon určite nevyrieši všetky problémy naraz," pripúšťa námestník gubernátora Rovenskej oblasti Ihor Tymošenko. Mohol by však prispieť k vzniku legálnych pracovných miest a zmeniť metódy súčasnej ťažby, ktorá spôsobuje pôde v regióne nenahraditeľné škody, súdi.


Štátna poisťovňa rozšíri centrálne nákupy liekov, očakáva úsporu v miliónoch

VšZP plánuje rozšíriť centrálne nákupy liekov. Od tohto kroku si tento rok sľubuje úsporu 21 miliónov eur.

BRATISLAVA. Štátna Všeobecná zdravotná poisťovňa (VšZP) plánuje rozšíriť centrálne nákupy liekov. Od tohto kroku si tento rok sľubuje úsporu 21 miliónov eur. Ide o jedno z opatrení z jej ozdravného plánu, ktorý musela vypracovať pre očakávanú rekordnú stratu v minulom roku. VšZP v tomto roku centrálne nakupuje 32 liekov, pribudnúť má ďalších 19 produktov. Centrálne sa majú nakupovať drahé inovatívne lieky pre onkologických pacientov, pacientov s hemofíliou či sklerózou multiplex. Ide o také, ktoré sa podávajú v špecializovaných centrách. Štátna poisťovňa vidí v centrálnych nákupoch veľký potenciál úspor. "Absolútne sa to nedotkne nášho poistenca, naopak, umožníme mu lepšiu dostupnosť k finančne náročnej liečbe," hovorí šéfka odboru liekovej politiky a centrálnych nákupov Ľubica Hlinková. VšZP dávala vlani na centrálne nákupy 71 miliónov eur, tento rok očakáva nárast na 135,1 milióna eur. Najväčšie úspory sa takto podľa Hlinkovej dosahujú pri onkoliekoch. "Ušetrené finančné prostriedky vieme využiť napríklad na najmodernejšie inovatívne lieky a zabezpečenie ich dostupnosti čo najväčšiemu okruhu pacientov. Pri neustále sa zvyšujúcom počte vážne chorých ľudí nejde o zanedbateľné sumy, preto túto cestu považujeme za správnu a zodpovednú," zhrnula Hlinková. VšZP musí šetriť a plniť ozdravný plán pre vlaňajšiu stratu. Štátna poisťovňa ju pôvodne očakávala vo výške až 283 miliónov eur. Predbežná účtovná závierka počíta s nižšou sumou, a to 200,2 milióna eur. Najväčšia poisťovňa na trhu mala doteraz najvyššiu stratu v roku 2010, a to vyše 120 miliónov eur.


Slovensko čaká vysychanie pôdy a extrémne výkyvy počasia

Zvyšovanie teploty, pokles zrážok a premenlivosť počasia sú dosledkami zmeny klímy.

BRATISLAVA. Za obdobie rokov 1881 až 2017 sa teplota na Slovensku zvýšila v priemere o 1,73 °C, úhrny zrážok klesli v priemere asi o pol percenta, na juhu krajiny miestami až o vyše 10 percent, klesla aj vlhkosť vzduchu a snehová pokrývka. Ministerstvo životného prostredia (MŽP) to konštatuje v rozpracovanej aktualizácii dokumentu Stratégia adaptácie Slovenskej republiky na nepriaznivé dôsledky zmeny klímy, o ktorej by mala na jar budúceho roka rokovať vláda. Podľa dokumentu je jedným z prejavov zmeny klímy aj väčšia premenlivosť počasia. V súčasnosti nemáme v SR k dispozícii nástroj, metodiku, ktorá by umožnila jednoduché stanovenie priorít pre výber adaptačných opatrení. Je však nesporné, že najvyššou prioritou musia byť adaptačné opatrenia, ktoré majú priamy alebo nepriamy pozitívny vplyv na zdravie obyvateľstva. „Príkladom sú v krátkom časovom intervale striedajúce sa extrémne vlhké a suché roky,“ píše MŽP v dokumente, pričom spomína extrémne suché roky 2003, 2007 a 2011 a extrémne vlhké roky 2010 a 2016. Ďalším prejavom sú extrémne denné úhrny zrážok s následnými lokálnymi povodňami ako aj oveľa častejšie lokálne alebo celoplošné sucho. „Ukazuje sa, že počasie sa v posledných dekádach stalo viac extrémnym,“ konštatuje dokument. V súvislosti s ďalším vývojom klímy na Slovensku do polovice 21. storočia MŽP odhaduje, že priemerná teplota vzduchu by sa mala postupne zvyšovať o 2 až 4 °C v porovnaní s priemermi rokov 1951 až 1980. Denné minimá teploty by pritom mali rásť rýchlejšie než denné maximá teploty vzduchu. „Scenáre nepredpokladajú výraznejšie zmeny v ročnom chode teploty vzduchu, v jesenných mesiacoch by ale mal byť rast teploty menší ako v zvyšnej časti roka,“ konštatuje sa v návrhu stratégie. Ročné úhrny zrážok by sa nemali podstatne meniť, pokračovať však bude ich premenlivosť. V lete sa všeobecne očakáva slabý pokles úhrnov zrážok predovšetkým na juhu Slovenska a v zvyšnej časti roka slabý až mierny rast úhrnov zrážok na severe Slovenska. V dôsledku teplejšieho počasia bude v zime až do výšky 900 m n. m. snehová pokrývka nepravidelná. V lete predpokladá dokument silnejšie búrky ako aj častejší výskyt silného vetra, víchríc a tornád. Očakáva sa tiež pokles vlhkosti pôdy na juhu Slovenska, čo bude mať negatívny dopad na poľnohospodárstvo. Okrem poľnohospodárstva bude mať zmena klímy dopad na prírodné prostredie a biodiverzitu, na vodné hospodárstvo vrátane zdrojov pitnej vody, na energetiku, mestá a obce, lesníctvo, dopravu, cestovný ruch a v neposlednom rade na zdravie obyvateľstva. "V súčasnosti nemáme v SR k dispozícii nástroj, metodiku, ktorá by umožnila jednoduché stanovenie priorít pre výber adaptačných opatrení. Je však nesporné, že najvyššou prioritou musia byť adaptačné opatrenia, ktoré majú priamy alebo nepriamy pozitívny vplyv na zdravie obyvateľstva,“ konštatuje MŽP v dokumente. Za kľúčové sektory považuje MŽP vodné hospodárstvo, poľnohospodárstvo a lesníctvo, ktoré sa javia ako najzraniteľnejšie. „Zlepšením odolnosti týchto sektorov pomocou adaptačných opatrení by bolo možné nielen čeliť negatívnym dôsledkom zmeny klímy, ale zároveň prispieť aj k zvýšeniu ekologickej stability krajiny,“ uvádza envirorezort. Poľnohospodárstvo a lesníctvo sú úzko prepojené s vodným hospodárstvom, keďže sú priamo závislé od dostupnosti vody a zároveň ovplyvňujú vodný režim v krajine. V blízkej budúcnosti jedným z najhmatateľnejších dôsledkov zmeny klímy bude práve dostupnosť alebo nedostupnosť vody, ktorá sa môže odzrkadliť v častejšom výskyte povodní alebo sucha. Medzi adaptačné opatrenia by malo patriť rešpektovanie záplavových území a vhodná ochrana vodných zdrojov. Zmena klímy má dopad aj na mnohé priemyselné činnosti. V súčasnosti v sektore priemyslu a energetiky prevláda konzervatívny prístup a adaptačné opatrenia sa týkajú najmä zabezpečenia fungovania kritickej infraštruktúry. V budúcnosti bude preto nevyhnutné rozšíriť spektrum adaptačných opatrení. „Adaptáciu nie je možné riešiť bez aktívnej účasti všetkých relevantných ministerstiev, samospráv, odborných, vedeckých, univerzitných a mimovládnych inštitúcií pôsobiacich v tejto oblasti,“ zdôrazňuje MŽP.


Cesta do Únie je pre Macedóncov podľa eurokomisára otvorená, ale čas im ubieha

SKOPJE. Macedónsko potrebuje naliehavo novú vládu, ktorá by realizovala potrebné reformy v krajine. Niet času nazvyš, vyhlásil v utorok v Skopje pred rokovaniami s tamojšími činiteľmi eurokomisár pre susedskú politiku a rokovania o rozšírení Únie Johannes Hahn. Podľa jeho slov je cesta do Európy pre Skopje otvorená, avšak čas beží. Namiesto taktizovania je potrebný štátnický duch, upozornil rakúsky člen Európskej komisie. Jedným z hlavných bodov Hahnovho programu v Macedónsku malo byť pôvodne prijatie u prezidenta postjuhoslovanskej republiky Gjorgeho Ivanova, ktorý však schôdzku na poslednú chvíľu zrušil kvôli návšteve Maďarska. Práve najvyšší macedónsky predstaviteľ už dlhší čas odmieta poveriť zostavením budúcej vlády opozičného lídra Zorana Zaeva, aj keď ten splnil jeho podmienku o predložení väčšinovej podpory v parlamente. Dôvodom je Zaevova ochota pristúpiť na požiadavky strán zastupujúcich záujmy albánskej menšiny v krajine. Európska komisia už skôr informovala, že Hahna budú pri ceste do macedónskej metropoly sprevádzať traja poslanci Európskeho parlamentu - slovenský europoslanec z tábora konzervatívcov Eduard Kukan, nemecký socialistický poslanec Knut Fleckenstein a slovinský liberálny člen EP Ivo Vajgl. Ide o členov výboru EP pre zahraničnú politiku, ktorí boli v júli 2015 spoločne s Johannesom Hahnom mediátormi tzv. Dohody z Pržina, čiže dohody medzi hlavnými politickými stranami v tejto krajine.


Drony padali ľuďom na hlavy, GoPro ich sťahuje z predaja

Konštrukčná chyba môže ohroziť ľudí, drony padajú zo vzduchu nepredvídateľne dolu.

SAN FRANCISCO, BRATISLAVA. Je to nepríjemnosť, ktorej sa verejnosť obáva od chvíle, kedy vstúpili drony do spotrebiteľského predaja. Ak zlyhá napájanie, lietajúci stroj sa nekontrolovane zrúti k zemi, kde môže spôsobiť škody a zranenia. Práve takúto skúsenosť má za sebou firma GoPro, ktorá z bezpečnostných dôvodov zvoláva svoj dron Karma. Tento 799-dolárový model je lietajúcou akčnou kamerou, ktorá umožňuje fanúšikom športov dokumentovať ich výkony v teréne. Podľa BBC sa opakovane vyskytli prípady zlyhania napájania, pri ktorých stroje zo svojej pracovnej výšky spadli k zemi. Firma vyzýva svojich zákazníkov, aby nepodceňovali riziká a vymenili chybné zariadenia späť za peniaze. Konštruktérom sa chybu podarilo lokalizovať a pracujú na riešení. Akonáhle bude technický detail doriešený, vynovené - tentokrát už bezpečné drony - sa navrátia späť do predaja. GoPro si od nového dronu, ktorý bol predstavený spolu s novými modelmi kamier sľubovala tržby, ktoré jej pomôžu zažehnať 84-miliónovú stratu, ktorú vykázala v uplynulom fiškálnom roku.


Hygienici varujú pred ústnou vodou, maskarou a ďalšími výrobkami

Nebezpečný je aj henna prášok, nachádzajú sa v ňom baktérie, plesne a kvasinky.

BRATISLAVA. Úrad verejného zdravotníctva (ÚVZ) varuje pred nebezpečným roztokom ústnej vody, maskarou, farbou a kúrou na vlasy, práškom henna a farbou na tetovanie. Všetky výrobky sa môžu vyskytovať aj na Slovensku. TASR o tom informovala hovorkyňa ÚVZ Daša Račková. Do rýchleho výstražného systému Rapex výrobky nahlásili kontrolné orgány v Estónsku, v Nemecku, vo Francúzsku a v Írsku. Prvým nebezpečným výrobkom je roztok ústnej vody MMS - Mineral Mouthwash Solution od neznámej značky z Estónska. Po zmiešaní dvoch zložiek výrobku totiž vznikne zmes, v ktorej sa nachádza chlór, čo je v rozpore s predpismi pre kozmetické výrobky. Na obale výrobku je tiež informácia, že použitie zmesi zriedenej podľa návodu na použitie je bezpečné pre zdravie. Podľa úradu to nie je pravda. Hygienici varujú aj pred maskarou Neon Eye Mascara od značky PaintGlow, vyrobenou v Spojenom kráľovstve. Vo výrobku bola zistená prekročená povolená koncentrácia látky butylparaben, čo je v rozpore s predpismi. V maskare sa tiež nachádzajú nepovolené farbivá. "Výrobok nie je bezpečný," konštatuje ÚVZ. Potenciálne nebezpečná je podľa hygienikov aj krémová farba na vlasy značky V.B.DR.SAM z Číny. Vo výrobku bolo zistené nadmerné množstvo látky Diethylene glycol, čo je v rozpore s európskymi predpismi. Nebezpečný je aj henna prášok Organic Henna Powder od značky Dil Se. Nachádzajú sa v ňom aeróbne mezofilné baktérie, plesne a kvasinky. Navyše, na obale nie je uvedená krajina pôvodu. Nebezpečná môže byť aj farba na tetovanie Terra di Siena od značky INTENZE, ktorá obsahuje nikel. Farba preto nie je v súlade s rezolúciou Rady Európy pre permanentný make-up. Vyrobili ju v USA. Ako nie bezpečnú označili hygienici aj kúru na vlasy G.HAIR Smoothing Treatment od značky INOAR, ktorá sa predáva spolu so šampónom a maskou na vlasy a je určená na ich vyrovnávanie. Výrobok obsahuje voľný formaldehyd, ktorý nie je povolené v takýchto výrobkoch používať, lebo môže podráždiť pokožku a sliznice, prípadne spôsobiť kontaktné alergie.


Neďaleko Barcelony zadržali dvoch džihádistov

Mali robiť nábor a získavať finančné prostriedky pre extrémistickú organizáciu Islamský štát.

MADRID. Španielska polícia zadržala neďaleko katalánskej metropoly Barcelona dvoch občanov Maroka, ktorí sú podozriví z vykonávania náboru a získavania finančných prostriedkov pre extrémistickú organizáciu Islamský štát (IS). Informovalo o tom dnes španielske ministerstvo vnútra. Vo vyhlásení ministerstva sa uvádza, že obaja muži vo veku 25 a 27 rokov údajne finančné prostriedky pre islamských extrémistov získavali krádežami a predajom drog. Polícia v byte oboch podozrivých vykonala v utorok ráno domovú prehliadku. Podľa ministerstva vnútra španielska polícia po útokoch, ku ktorým došlo 13. novembra 2015 v Paríži, zadržala 185 džihádistických aktivistov. V Španielsku platí od roku 2015 druhý najvyšší stupeň pohotovosti pred teroristickými útokmi.


Maďarskí podnikatelia kúpili od januára takmer štyristo slovenských firiem

BRATISLAVA. Záujem maďarských podnikateľov o slovenské firmy nepoľavuje. Potvrdzuje to analýza poradenskej spoločnosti Bisnode, ktorá skúmala záujem zahraničných vlastníkov o slovenské firmy. Analýza ukázala, že do Maďarska odišlo za prvých šesť mesiacov tohto roka 386 slovenských firiem. Maďarsko tak naďalej ostáva v top trojke najobľúbenejších destinácií, kde končia slovenské spoločnosti. "Zvýšený záujem maďarských podnikateľov o slovenské firmy môžeme očakávať v dlhodobom horizonte. Môže za to jednak teritoriálna blízkosť, ale aj historické či ekonomické väzby so Slovenskom, vďaka ktorým je kúpa slovenských podnikov pre Maďarov stále atraktívna," tvrdí Petra Štěpánová, analytička spoločnosti. Za prvých šesť mesiacov odišlo zo Slovenska celkovo 1664 slovenských firiem, pričom maďarskí podnikatelia si pripísali na konto 386 z nich. Za celý minulý rok odišlo do Maďarska 593 slovenských firiem. Dáta z prvého polroku 2019 naznačujú, že záujem Maďarov o slovenské podniky narastá. Najviac firiem, ktoré kúpili Maďari, pochádzalo z Nitrianskeho (106), Bratislavského (70) a Banskobystrického kraja (67), najmenej firiem odišlo do Maďarska zo Žilinského (11) a Prešovského kraja (15).


Trump si rád podáva ruky, no Merkelovú odmietol

S japonským premiérom si Trump podával ruku deväťnásť sekúnd. Výzvu nemeckej kancelárky ignoroval.

WASHINGTON, BRATISLAVA. Americký prezident Donald Trump má podanie rúk rád. Iniciatívu preberá väčšinou sám, svojich partnerov v podaní si priťahuje k sebe, prípadne ešte spojené ruky potľapká druhou rukou. Ukazuje tak svoju domnelú dominanciu. Za dva mesiace v úrade zaujal najmä devätnásťsekundovým podaním ruky s japonským premiérom Šinzom Abem, pri ktorom bolo vidno, že líder ázijskej veľmoci bol mierne zmätený a nevedel, čo má presne robiť. V piatok však bolo všetko inak. Trump sa stretol s nemeckou kancelárkou Angelou Merkelovou a na oboch lídroch bolo vidno, že si ľudsky veľmi nesadli. V jednom momente sa pred novinármi v Oválnej pracovni Merkelová dokonca otočila k Trumpovi a spýtala sa ho, či by si nepodali ruky. Trump jej výzvu ignoroval, na kancelárku sa ani nepozrel, chvíľu sa tváril nervózne a nakoniec sa usmial do kamier. Video z tohto momentu sa okamžite stalo hitom sociálnych sietí. Lídri si nakoniec na oficiálnej tlačovej konferencii ruky predsa len podali.


O KNIHÁCHKadlečík nechcel zívať od prázdnoty

Ivan Kadlečík patril k malej skupine slovenských spisovateľských disidentov, namiesto popularity si užil vylúčenie až osamelosť

Ivan Kadlečík (tvorbou aj vlastným osudom) prekračuje obmedzené hranice literatúry. Tí, ktorí mu chcú porozumieť, budú nevyhnutne potrebovať ochotu chápať život a bolesť z odmietnutia.   Viacfarebné súborné dielo Súborné dielo znie vážne. Pripomína pamätník - ponurý, oficiálny a málo navštevovaný. Postavený (vlastne vydaný) z povinnosti, lebo tak kážu dobré spôsoby. Dnes už nikto nezistí, či by sa Ivan Kadlečík z vydania súborného diela tešil. Jeho údelom nebolo vyhovovať rozšíreným spoločenským zvyklostiam. Patrí k malej skupine slovenských spisovateľských disidentov. Namiesto popularity si „užil“ vylúčenie a osamelosť. A chvíle slávy zažíval hádam len vtedy, keď v kostole v Pukanci ako organista obdaroval ľudí skvostne prevedeným tónom. Kadlečíkovo súborné dielo si napriek týmto paradoxom zaslúži čitateľskú pozornosť. Je totiž veľmi rozmanité. Ponúka bohatý materiál na premýšľanie o údele spisovateľa vo svete. Svedomím národa sú v kritických fázach, potom sú rýchlo odsúdení na bezvýznamnosť a výsmech. Kadlečík ponúkol na životné krivdy (a bolo ich naozaj požehnane) vlastné a veľmi zrelé odpovede. Okrem nepoddajnosti a vzdoru dospel k mravnosti, ktorá sa neobáva lacných kompromisov, lebo sú s ňou absolútne nezlučiteľné a z logiky veci sa nemôžu „prihodiť“. Vykúpenie tvorivosťou Tento spisovateľský outsider mal v spôsobe reakcie na utrpenie jasno. „Každé ráno sa budíme do prázdneho priestoru, v ktorom treba znášať svoju dušu a všetko tučné a hrubé, čo do nej naráža. Či by sme to vydržali, ak by naša myseľ nenadobudla tvorivosti? Bez tvorby a aktivity sme chudobní a smutní. Dusení osamelosťou hľadáme seba, aby sme sa realizovali v prázdnom ovzduší a vykúpili si život.“ Vykúpenie tvorivosťou má v Kadlečíkovom prípade pestré podoby. Denníkové záznamy sa striedajú s kúskami esejí. Fejtónové postrehy sú doplnené úvahami a listami. Každú chvíľu prekvapuje až hriešne ľahkovážnou hravosťou. Hrá sa s metaforami, slovami a dvojzmyslami. Zo všetkého je zrejmý autorov humanizmus živený potravou svetovej tvorby, filozofiou i duchovnosťou, ktorá sa nebojí útlaku. Rozumie súvislosti medzi pravdivosťou a jej dôsledkami. Chápe, že kto chce byť úprimný k sebe i k životu, musí zavrhnúť myšlienku na moc, zbohatnutie, vplyv a uznanie. Kadlečíkova osamelosť nebola, našťastie, absolútna. Síce ho vyhodili z časopisu Matice slovenskej a spisovateľských spolkov. Poznal zákazy publikovania a ocitol sa na okraji vo všetkých zmysloch. Napriek tomu zostal súčasťou väčších prúdov a celkov. Chápal svoje generačné postavenie. Píše o vzťahoch k predkom a minulosti. Považuje sa za „pútnika, čo sa cestou k niečomu pozorne obzerá dozadu, vpred i po okolí ako jeho predkovia učitelia a kňazi, čo nikdy dlho nesedeli na jednom teplom mieste“. Neodvrhol svet s jeho krivdami, stále je ním fascinovaný. Lebo „svoj domov si nesieme v uzlíku jazyka a pamäti, aby sme nepoblúdili“.   V znamení júlov V čerstvom druhom zväzku Kadlečíkovho súborného diela (plánované sú štyri) sa odrážajú „júlové udalosti“ z jeho života. V júli 1971 bol vyhodený z miesta šéfredaktora Matičného čítania, lebo vraj poslúžil pravicovo-oportunistickým silám. Takisto v júli, ale už v roku 1977 sa Kadlečík s rodinou vrátil do Pukanca. Tam vychodil prvý ročník ľudovej školy, lebo v Pukanci kedysi žili jeho starí rodičia. Tu sa stal kníhkupcom, organistom a hostiteľom disidentských priateľov. Okrem toho aj päťdesiatročným knižným debutantom. V exilovom vydavateľstve v Kolíne nad Rýnom mu v tom čase vyšli Rapsódie a miniatúry. V tejto zbierke miniatúr je Kadlečík prirodzene ľudský. Všíma si obyčajnosti (lesy, hrozno, zem, včely i drevo), z ktorých vie stvoriť dôležitosti. Sympaticky žije s prostredím, ktoré ho obklopuje, ale súčasne túto základnú rovinu prekonáva až mystickými túžbami. Túžby miestami pomenúva: potrebujeme nepopukané, tesné a nepriepustné mravné normy, inak tu začne nahlas zívať prázdnota. „Mravný zákon, aký potrebujeme, musí byť kantovsky nezávislý od akéhokoľvek účelu.“ Vo Vlastnom hororskope sa nebojí sebairónie. Je vtipný, do viet vpúšťa viac fantázie a slobody. Slovenčina zrazu prekračuje svoje obmedzenia a v autorovom podaní ukazuje, že môže byť jazykom literatúry. Čítať Kadlečíka je výzva. Kto sa nechce v jeho textoch stratiť, musí zvedavo pátrať po významoch slov, novotvarov, obrazov a prepojení na iné osobnosti a udalosti. Jeho „svetom“ bol český samizdatový okruh. Je intelektuálsky – nie preto, aby sa predvádzal, ale s čistou túžbou po poznaní.   Bez prázdneho pátosu Kadlečíkovo písanie striktne súvisí s tým, čo prežíval. Tu nejde o pána románopisca, ktorý si sadne k svojej knihe a niekoľko mesiacov na nej súvislo pracuje, aby sa potom predal čitateľom. Takýto nudný postup je dobrý pre obyčajné časy, Kadlečík je napriek zdanlivej nehybnosti účastníkom veľkých pohybov. „Minulosť trvá ustavične a nepretržito v roztrasenom pohybe, z minúty na sekundu sa mení, a iba zajtrajšok ukáže, aj to nie veľmi presne, čo bolo včera.“ Kadlečíkov vynútený exil bol rizikom. Mohol sa v ňom pohodlne zabývať, až príliš si na exil zvyknúť, čudácky sa odizolovať od zvyšku sveta. Tieto pasce zvládol. Svoj exil zvnútornil a oprel sa o pevné body. Vlastné miesto v toku času potvrdzuje schopnosťou literárno-kriticky sa vyrovnávať so staršou slovenskou literatúrou. Bez postavy, akou bol Ivan Kadlečík, by bola slovenská literatúra chudobnejšia o prototyp búriaceho sa proroka a mystika uprostred všeobecnej prázdnoty. Svojím životom (i písaním) vyrovnal rozšírenú pliagu alibizmu a zbabelosti. Exkomunikovaný a zavrhnutý sa stal dôležitejším ako hocikto iný. V textoch ukazuje, že odolal ešte jednej pasci. Po spoločenských zmenách sa mohol pasovať za víťaza. Alebo vykrikovať o zásluhách. Naprávať pokazený národ. Vyhlásiť sa za slovenského guru. Nič z toho sa nestalo. Kadlečíkove hodnoty sú univerzálne a všeľudské. Nepotrebuje svoje vety okoreňovať nacionalistickým pátosom. Za službu slovenskej literatúre nepotrebuje diplom ani pamätníky. Stačia čitatelia, ktorí s ním budú aspoň chvíľu prebývať v jednom spoločenstve.


Cena za najkrajšie dielo architektúry ide na východ

Medzinárodná porota zložená z odborníkov zo Slovenska, Česka, Poľska a Maďarska vyberala víťaza v troch kolách z približne dvoch desiatok diel.

BRATISLAVA. Celoživotný prínos architektúre Slovenska, ale aj vynikajúce architektonické diela a publikácie o architektúre ocenil Spolok architektov Slovenska (SAS). Mená ich laureátov zverejnili ešte pred stredajšou ceremóniou odovzdávania Výročných cien Spolku architektov Slovenska. Cenu Emila Belluša 2017 za celoživotné dielo, Cenu Dušana Jurkoviča 2017 za architektonické dielo, Cenu prof. Martina Kusého 2017 za vydavateľskú, teoretickú a publicistickú činnosť odovzdajú dnes o 18:00 v Malej sále Slovenskej filharmónie v Bratislave. Súčasťou večera malo byť aj oznámenie národného víťaza ceny pre mladých architektov Inspireli Awards Slovakia 2017, to sa však odkladá na začiatok budúceho roka. Všetky diela, ktoré tento rok súťažili o Cenu Dušana Jurkoviča 2017 si priaznivci súčasnej architektúry môžu do 1. decembra pozrieť v galérii v sídle Spolku architektov Slovenska v Balassovom paláci na Panskej 15 v Bratislave. Od 13. decembra do 26. januára dostane v galérii priestor dielo nositeľa Ceny Emila Belluša za rok 2017. Cenu Emila Belluša 2017 za celoživotné dielo získal na základe rozhodnutia prezídia Spolku architektov Slovenska architekt a urbanista Alexander Bél (26. 11. 1933, Prešov). Tvorba Alexandra Béla poznačila predovšetkým územné plánovanie v Košiciach a na východným Slovensku, v oblasti Vysokých Tatier, Levoče, Spiša a je spätá s problematikou bývania, rekreačno-športových, historických a pamiatkových území a lokalít. Cena Emila Belluša sa udeľuje každoročne od roku 1990 za celoživotné dielo v oblasti architektúry. Nesie meno významného slovenského architekta a zakladateľa Fakulty architektúry STU v Bratislave. Cenu Dušana Jurkoviča 2017 získalo dielo Mlyn Humenné od autorov Michala Buráka, Dušana Buráka a Matúša Gomolčáka a spoluautorov Mareka Bakalára, Mareka Ganza a Tomáša Eisnera. Cena Dušana Jurkoviča je najstarším a svojím dosahom aj najdôležitejším architektonickým ocenením na Slovensku a tento rok sa udeľuje už po 53. raz. Oceňuje sa ňou architektonické alebo urbanistické dielo z posledných dvoch rokov. Cena je pomenovaná podľa Dušana Jurkoviča, zakladateľskej osobnosti modernej českej a slovenskej architektúry. Cenu profesora Martina Kusého, ktorá sa udeľuje v dvoch kategóriách, a to za teoretické a odborné práce a za publikovanie o architektúre v masmédiách, získala za rok 2017 Monika Mitášová (1968). Autorka sa laureátkou ocenenia stala za koncepčnú, autorskú a editorskú prácu na príprave dvojice publikácií o architektovi Vladimírovi Dedečkovi a tiež za dlhoročnú odbornú vedecko-výskumnú aktivitu v oblasti teórie a dejín architektúry. Publikácie Vladimír Dedeček. Stávanie sa architektom a Vladimír Dedeček. Interpretácie architektonického diela vydala tento rok Slovenská národná galéria. Ocenenie pripomína architektonické, vedecké a pedagogické dielo prof. Martina Kusého a po prvý raz ho udelili v roku 2003.


Ceny ropy rastú, Brent oproti piatku stúpol o 15 percent

Dôvodom sú víkendové útoky na ropné zariadenia.

NEW YORK. Ceny ropy pokračujú v prudkom raste, pričom cena ropnej zmesi Brent prekonala hranicu 69 USD za barel (159 litrov) a cena americkej WTI sa posunula k 63 USD/barel. Dôvodom sú víkendové útoky na zariadenia saudskej ropnej spoločnosti Saudi Aramco, ktoré spôsobili zníženie dennej produkcie ropy v Saudskej Arábii zhruba o polovicu a zvýšili obavy z odvetných krokov a eskalácie konfliktu na Blízkom východe. Prvotný rast cien ropy dosiahol približne 20 percent, pričom cena Brentu zaznamenala najvýraznejší denný rast od krízy v Perzskom zálive v rokoch 1990 - 1991. Neskôr sa však tempo rastu zmiernilo, keď viaceré krajiny oznámili, že sú pripravené v prípade potreby siahnuť do svojich strategických rezerv. V popoludňajších hodinách sa ceny ropy pohybovali na úrovni približne o 10 až 11 percent vyššej oproti predchádzajúcej uzávierke. K večeru sa však tempo rastu opäť zrýchlilo a dosiahlo približne 15 percent. Cena severomorskej ropnej zmesi Brent s novembrovým kontraktom dosiahla do 19.34 h SELČ 69,31 USD (62,83 eura) za barel. V porovnaní s piatkovou uzávierkou to znamená rast o 9,09 USD (15,09 percenta). V podobnom rozsahu vzrástla aj cena americkej ľahkej ropy WTI. Cena tejto ropy s dodávkou v októbri dosiahla 62,94 USD/barel. Oproti predchádzajúcej uzávierke to predstavuje rast o 8,09 USD (14,75 percenta).


Pri streľbe v oblasti Gazy zahynul Palestínčan, traja vojaci sú zranení

Armádny dôstojník utrpel stredne ťažké poranenia.

JERUZALEM. Palestínčan prešiel v noci na štvrtok z pásma Gazy cez hranicu do Izraela a začal strieľať na izraelských vojakov, ktorí paľbu opätovali. Palestínčan prišiel o život a traja izraelskí vojaci utrpeli zranenia, uviedla agentúra AFP s odvolaním sa na armádu. Izraelský tank si počas tohto incidentu vybral za cieľ vojenské stanovište hnutia Hamas, informovala izraelská armáda vo vyhlásení. Armádny dôstojník utrpel stredne ťažké poranenia a dvaja vojaci ľahké zranenia pri streľbe Palestínčana v južnej časti pásma Gazy. Pozdĺž hranice pásma Gazy vládne napätie, odkedy od marca 2018 dochádza k pravidelným protestom a stretom. Najmenej 297 Palestínčanov bolo zabitých v Gaze alebo pohraničnej oblasti izraelskou streľbou, väčšinou počas demonštrácií alebo stretov. O život prišlo aj sedem Izraelčanov. Izrael a islamistické hnutie Hamas už viedli medzi sebou od roku 2008 tri vojny, pripomína AFP.


Komunálne voľby budú stáť vyše deväť miliónov

Do 11. septembra sa majú vytvoriť volebné okrsky a určiť volebné miestnosti.

BRATISLAVA. Novembrové voľby predstaviteľov miest a obcí by mali štát stáť takmer deväť miliónov eur. Vyplýva to z harmonogramu organizačno-technického zabezpečenia volieb do orgánov samosprávy obcí v roku 2018, ktorý na stredajšie rokovanie vlády predkladá ministerka vnútra Denisa Saková. Harmonogram nadväzuje na rozhodnutie predsedu Národnej rady SR Andreja Danka, ktorým vyhlásil voľby do orgánov samosprávy obcí v sobotu 10. novembra. Konkrétne, Ministerstvo vnútra SR má na zabezpečenie prípravy a vykonania obecných volieb vyčlenených 7 465 708 eur a Štatistický úrad SR sumu 1 424 750 eur, teda spolu štát počíta s výdavkami 8 890 458 eur, vyplýva to z predkladacej správy k materiálu zverejneného v programe rokovania vlády 22. augusta. Samotný harmonogram tak, ako pri iných typoch volieb, určuje v súvislosti s prípravou na voľby konkrétne úlohy s termínmi ich splnenia pre ústredné orgány štátnej správy, okresné úrady a orgány územnej samosprávy. Potrebné je napríklad zaistiť tlač a distribúciu volebných tlačív, elektronické komunikačné spojenie volebných orgánov všetkých stupňov, tiež sa musí zabezpečiť možnosť voličov uplatniť svoje hlasovacie právo, vrátane cudzincov, ktorí majú trvalý pobyt na území SR. Medzi úlohami je ďalej aj vytvorenie jednotlivých volebných komisií, školenia tých, čo sa zapoja do prípravy volieb a budú zaisťovať bezproblémové hlasovanie, ako aj zabezpečenie spracovania výsledkov volieb a množstvo ďalších úloh, ktoré treba splniť na zaistenie prípravy a nerušeného priebehu slobodných volieb. Spomínaných 7 465 708 eur , ktorá má na zabezpečenie komunálnych volieb vyčlenená ministerstvo vnútra sa má použiť „najmä na zabezpečenie úhrady náhrady mzdy členom volebných komisií a odmien členom a zapisovateľom miestnych volebných komisií a okrskových volebných komisií, úhrady tlače hlasovacích lístkov, metodických a informačných materiálov a volebných tlačív, na zabezpečenie činnosti volebných komisií a na vybavenie volebných miestností“. Z takmer 7 a pol milióna eur sa majú taktiež uhradiť výdavky potrebné na zaistenie ochrany verejného poriadku v deň konania volieb, na prevádzku a nevyhnutnú úpravu volebných miestností a na elektronické komunikačné spojenie volebných komisií (tzv. hovorné) formou úhrady nezúčtovateľného výdavku vo výške 5,- eur pre každú miestnu volebnú komisiu a každú okrskovú volebnú komisiu, informuje ďalej MV SR v predkladacej správe. Štatistický úrad SR má preň vyhradených 1 424 750 eur použiť na spracovanie výsledkov volieb. Predseda Národnej rady Slovenskej republiky Andrej Danko vyhlásil voľby do orgánov samosprávy obcí 6. júla. Deň konania volieb určil na sobotu 10. novembra. Vo vyhlásení určil lehotu na určenie volebných obvodov pre voľby poslancov obecných zastupiteľstiev a počtu poslancov obecných zastupiteľstiev v nich do 17. augusta. Zároveň určil, že do 11. septembra sa majú vytvoriť volebné okrsky a určiť volebné miestnosti. Ďalej, sa do 11. septembra majú vytvoriť miestne volebné komisie, ktoré majú po prvý raz zasadnúť do 18. septembra. Okresné volebné komisie a okrskové volebné komisie majú byť vytvorené do 11. októbra 2018 a prvýkrát zasadnúť majú do 24. októbra.


Sulík jasne nepovedal, či Galko bude na kandidátke SaS

BRATISLAVA. Predseda opozičnej SaS Richard Sulík jasne nepovedal, či podpredseda strany Ľubomír Galko bude na kandidačnej listine v budúcoročných parlamentných voľbách. Sulík pre TASR uviedol, že na kandidátke SaS budú ľudia, za ktorých dá "ruku do ohňa". Podpredsedníčka SaS Jana Kiššová pre TASR potvrdila, že Galko má jej podporu, nevidí dôvod na to, aby za stranu nekandidoval. "Kandidátnu listinu SaS podľa stanov predkladá jej predseda. Na kandidátnej listine SaS budú ľudia, za ktorých dám ruku do ohňa. O jej obsadení budeme včas informovať," uviedol Sulík pre TASR. Kiššová podľa vlastných slov nevie o tom, že by Galko škodil strane a nevidí žiadny dôvod na to, aby sa stiahol z SaS. "Ľubomíra Galka považujem za kľúčového človeka v SaS. Zdá sa mi úplne neprijateľné, že by nemal byť v budúcnosti súčasťou nášho tímu a že by nemal byť na kandidátke," skonštatovala pre TASR. Podpredseda opozičnej SaS Ľubomír Galko cíti tlak na svoje pôsobenie v strane. Dúfa však, že emócie opadnú a so stranou sa nerozíde. "Cítim tlaky, ale len od niekoľkých jedincov. Ale, ako som povedal, dúfam, že emócie opadnú a my to potiahneme spolu ďalej," uviedol Galko pre TASR. Výmena názorov medzi predstaviteľmi SaS a bývalými straníkmi pomáhajú podľa Galka verejnosti pochopiť, čo sa v strane deje. "Samotnej strane to, samozrejme, nepomáha. Ale musím k tomu dodať, že my sme si dlhé roky vnútrostranícke debaty nechávali pre seba. Žiaľ, situácia sa vyhrotila a dnes už sa veci dostávajú aj von," doplnil. SaS je podľa neho živý organizmus, kde sa majú hľadať riešenia pre spoločnosť. "A to občas bolí. V hľadaní a ponúkaní riešení spoločenských problémov mienim pokračovať, keď táto kríza, dúfam, pominie, emócie opadnú a zavládne zdravý rozum," dodal Galko. Sulík nedávno zvolal mimoriadny kongres, na ktorom si nechal potvrdiť pozíciu predsedu a volebného lídra SaS. Kiššová aj Galko výsledky kongresu odmietli a predstavili novú platformu v strane s názvom Demokratické jadro SaS. Členovia republikovej rady, ktorí sú členmi platformy, v utorok predstavili členom SaS návrh kandidátky pre parlamentné voľby. "Tento návrh je postavený na členoch strany, ktorí sú nositeľmi programu SaS, bez ohľadu na to, ako sa stavajú k aktuálnym udalostiam v strane," uviedli predstavitelia platformy na sociálnej sieti s tým, že lídrom kandidátky by mal byť Sulík. Šéf SaS podľa nich vníma platformu ako hlavnú prekážku v absolutizácii svojej straníckej moci. "Vyzývame verejne predsedu SaS Richarda Sulíka, aby konal čestne, zodpovedne a pred svojimi vlastnými záujmami uprednostnil záujmy krajiny," doplnili.


Kiska si prevzal Betlehemské svetlo. Verí, že pokoj zavládne aj medzi poslancami

Prezident si prevzal Betlehemské svetlo od skautov v Poprade.

POPRAD. Prezident Andrej Kiska si v nedeľu popoludní prevzal z rúk slovenských skautov Betlehemské svetlo. Prijal ho už tradične na Námestí svätého Egídia v Poprade. Symbol pokoja, nádeje a porozumenia sa na Slovensku šíri od roku 1990. Betlehemské svetlo priniesli na popradské námestie členky 78. skautského zboru z Popradu - Svetlušky. "Veľmi by som si želal, aby s tým svetlom prišli do domácností pokoj, láska, ochota odpúšťať a poprosiť o prepáčenie. Aby skutočne v každej domácnosti na celom Slovensku zavládla krásna vianočná atmosféra," uviedol Kiska. Prezident zároveň vyjadril prianie, aby dobro v srdciach ľudí zostalo čím dlhšie, ideálne po celý rok. Prezident verí, že pokoj zavládne počas sviatkov aj medzi poslancami. "Dúfam, že si naši najvyšší politici uvedomia, že zo Slovenska chceme mať krajinu pohody a lásky a nie nenávisti," priblížil. Ak by si prezident mohol od niekoho odpáliť Betlehemské svetlo, chcel by, aby to bolo práve od Svätého otca, ktorý je podľa neho symbolom toho, ako by sa mala prezentovať hlava Cirkvi, či už názormi, alebo myšlienkami, ktoré šíri. Náčelník slovenského skautingu Peter Linek pre TASR povedal, že prezident symbolicky odovzdáva Betlehemské svetlo do každej domácnosti Slovenska. "Svetlo je akoby Božie znamenie, pretože putuje priamo z Baziliky Božieho narodenia a ľudia by si mali uvedomiť, že práve toto je symbol Vianoc. Nie nakupovanie a upratovanie, ale naozaj ten pokoj," vysvetlil Linek. Svetielko z Betlehema priniesla v sobotu (16. 12.) na Slovensko skautská Družina roka z rakúskej Viedne. Plamienok následne putoval do Zakopaného, kde ho skauti v nočných hodinách odovzdali svojim poľským kolegom. Krátko pred Štedrým dňom, v sobotu 23. decembra, budú plamienok z Betlehema šíriť vlaky so skautskými posádkami. Tie ho doručia do viac ako 300 miest a obcí Slovenska. Okrem toho, že plamienok sa dostane do domácností, skauti ho prinesú aj do nemocníc či domovov sociálnej a opatrovateľskej starostlivosti a vynesú ho aj na Lomnický štít.


Fehérváry ďalej zbiera cenné skúsenosti, proti Islanders ukázal aj tvrdosť

Všetky informácie o NHL 2019/2020 >>> NEW YORK. Hokejisti Washingtonu v zostave s dvojicou slovenských hokejistov Martinom Fehérvárym a Richardom Pánikom zvíťazili aj vo svojom druhom zápase v novej sezóne NHL. V noci na sobotu triumfovali na ľade New Yorku Islanders 2:1. Výrazne sa o výhru hostí pričinil ruský brankár Iľja Samsonov, ktorý pri svojom debute v profilige predviedol 25 úspešných zákrokov a inkasoval iba raz z hokejky Devona Toewsa. Slováci v drese Capitals, ktorí opäť nastúpili v tretej formácii, nebodovali. Obranca Fehérváry odohral 15:31 min, počas ktorých si pripísal jeden strelecký pokus a rozdal až štyri "hity", Pánik zaznamenal počas 14:09 min jednu strelu a plusový bod. "Za posledné roky sa práve naša obrana najviac zmenila. Viacerí skúsení hráči sú preč a prišli noví ako napríklad Radko Gudas. Rovnako viacerí mladí sa zhostili rôznych úloh veľmi dobre," povedal Reirden, cituje ho portál nhl.com. Toronto aj zásluhou dvoch gólov a jednej asistencie Mitcha Marnera uspelo na ľade Columbusu 4:1. Do zostavy Maple Leafs sa tentoraz nezmestil slovenský obranca Martin Marinčin, ktorý bol zdravý náhradník. NHL 2019/2020 - základná časť: /hralo sa v Prahe/ Góly: 7. Konecny, 27. Lindblom, 39. Konecny (Laughton), 50. Raffl (Pitlick, Hägg) - 8. Nylander (Kane), 40. DeBrincat (Kane, Gustafsson), 58. Kane (Gustafsson, Keith) Brankári: Hart - Crawford, strely na bránku: 38:31, hralo sa v Prahe, 17.463 diváko Góly: 35. Atkinson - 13. Marner (Tavares, Rielly), 31. Ceci (Rielly, W. Nylander), 43. Marner (Tavares), 55. Matthews (Rielly, Marner). Brankári: Korpisalo - Andersen, strely na bránku: 29:29, 18.776 divákov. /obranca Martin Marinčin (Toronto) nedostal priestor v zostave/ Góly: 18. Gusev (Bratt), 22. Coleman (Simmonds, Subban), 33. Vatanen (Palmieri, Hall), 34. Coleman (Subban, Zacha) - 40. Kulikov (Ehlers, Scheifele), 43. Roslovic (Pionk, Perreault), 48. Perreault (Copp, Laine), 52. Pionk (Scheifele, Heinola), rozh. nájazd Wheeler. Brankári: Schneider (43. Blackwood) - Brossoit, strely na bránku: 39:30, 16.514 divákov. Góly: 13. Toews (Beauvillier, Komarov) - 11. Vrána (Eller, Gudas), 38. Oshie (Carlson, Bäckström). Brankári: Varlamov - Samsonov, strely na bránku: 26:28, 13.917 divákov. /obranca Martin Fehérváry (Washington) odohral 15:31 min., vyslal jednu strelu na bránu a pripísal si štyri hity/ /útočník Richard Pánik (Washington) odohral 14:01 min, získal jeden plusový bod a zaznamenal jednu strelu na bránu/ Góly: 55. Goodrow (Ferraro, Thornton) - 6. Carrier (Nosek, Zykov), 15. Marchessault (Theodore), 36. McNabb (Karlsson, Smith), 37. Nosek (Pirri, Stone), 50. Nosek (Stone). Brankári: Jones (41. Dell) - Fleury, strely na bránku: 35:29, 17.562 divákov.


Turci obžalovali ďalšieho zamestnanca konzulátu USA z terorizmu

Obžaloba zrejme prispeje k ďalšiemu vyostreniu vzťahov medzi Ankarou a Washingtonom.

WASHINGTON. Turecké úrady vzniesli obžalobu z terorizmu voči tretiemu zamestnancovi amerického konzulátu. Informovala o tom v piatok agentúra Reuters. Bezpečnostný pracovník konzulátu USA v Istanbule Nazmi Mete Cantürk, jeho manželka a dcéra čelia obvineniam z členstva v ozbrojenej teroristickej skupine. Prokuratúra žiada pre trojicu obžalovaných väzenské tresty, Cantürkovci všetky obvinenia popierajú. Konkrétne ich podozrievajú z napojenia na hnutie Fethullaha Gülena, tureckého duchovného žijúceho v exile v USA, ktorému Ankara pripisuje zodpovednosť za neúspešný pokus o štátny prevrat v lete 2016. Samotný Gülen akúkoľvek spojitosť s neúspešným pučom popiera. Podľa amerického ministerstva zahraničných vecí neexistujú dôveryhodné dôkazy o tom, že by bol Cantürk zapletený v akýchkoľvek nezákonných aktivitách. Podľa agentúry Reuters vznesenie obžaloby voči v poradí už tretiemu pracovníkovi konzulátu USA zrejme prispeje k ďalšiemu vyostreniu vzťahov medzi Ankarou a Washingtonom. Prví dvaja tureckí občania, ktorých zamestnával americký konzulát, boli zatknutí už v roku 2017 a obvinení z terorizmu a špionáže. Tento krok a následné odvetné opatrenia vyvolali v diplomatických vzťahoch oboch spojencov z NATO hlbokú krízu. Prekladateľ a spolupracovník amerického protidrogového úradu Metin Topuz je aktuálne vo väzbe, kde čaká na výsledok svojho súdneho procesu. V prípade usvedčenia mu hrozí až doživotný trest. Turecký pracovník amerického konzulátu v juhotureckej Adane Hamza Ulucay bol už odsúdený na štyri a pol roka väzenia. V januári ho však prepustili na slobodu po takmer dvoch rokoch strávených za mrežami, avšak obmedzili mu možnosti cestovania.


Ruská duma môže zrušiť nariadenie o nehasení lesných požiarov

S návrhom prišiel predseda parlamentného výboru pre prírodné zdroje.

MOSKVA. V ruskej Štátnej dume sa objavil návrh zrušiť nariadenie ruského ministerstva prírodných zdrojov, ktoré neumožňuje hasiť lesné požiare, ak by náklady na ich likvidáciu boli z ekonomického hľadiska neprimerané. Ako vo štvrtok informovala agentúra Interfax, s návrhom prišiel predseda parlamentného výboru pre prírodné zdroje a pôdohospodárstvo Nikolaj Nikolajev. Toto príslušné nariadenie v Rusku platí od roku 2015. Nikolajev upozornil, že v Rusku sa toto leto hasilo len desať percent vyčíňajúcich lesných požiarov, zvyšné sa nelikvidovali na základe spomínaného nariadenia. V súvislosti s tým však poslanec zdôraznil, že netreba mať na pamäti len ekonomiku, ale "aj ľudí, ktorí dýchajú dym, ktorí trpia, sú to milióny ľudí"; zároveň vyzval prehodnotiť vládne nariadenie. Navrhol tiež prijať novú metodiku výpočtu škôd spôsobených požiarmi, ktorá by brala do úvahy nielen cenu drevnej hmoty, ale aj škody, ktoré vzniknú občanom. Podľa federálnej služby na ochranu lesov (Avialesoochrana) najväčšie lesné požiare v Rusku zaznamenali tento rok v Jakutsku, v Krasnojarskom kraji a Irkutskej oblasti, kde horeli porasty na území s rozlohou viac ako 2,6 milióna hektárov. Väčšina požiarov sa nachádzala v ťažko prístupných oblastiach. Dym z nich sa však rozšíril aj nad obývané regióny Tomskej, Novosibirskej a Kemerovskej oblasti, Altajského kraja a Chakaskej republiky.


Na pochode LGBT komunity v Tel Avive sa zúčastnilo 200-tisíc ľudí

Izraelské mesto má údajne najväčšiu LGBT komunitu v regióne.

TEL AVIV. Približne 200-tisíc ľudí sa zúčastnilo na piatkovom pochode LGBT komunity v izraelskom meste Tel Aviv, informovala agentúra DPA s odvolaním sa na miestnu radnicu, ktorá podujatie organizovala. Tel Aviv má údajne najväčšiu LGBT komunitu v regióne. Témou tohtoročného pochodu, najväčšieho svojho druhu na Blízkom východe, ktorý bol v poradí už dvadsiatym, bola "bisexuálna viditeľnosť". Pochod, na bezpečnosť ktorého dohliadali tisíce policajtov, sa začal predpoludním v Meir Park, kde sídli miestna LGBT komunita, a smeroval cez mesto do Charles Clore Park, kde pokračoval masovým plážovým večierkom. "Máme pred sebou ešte dlhú cestu, kým bude spoločnosť taká, že sa v nej bude každý cítiť rovnocenný a bude môcť žiť svoj život podľa vlastného uváženia," uviedol starosta Tel Avivu Ron Huldaj.


STĹPČEK PETRA SCHUTZALorenzova väzba varuje, že niektorí majú chuť na dobu temna

Lorenzova väzba

Rozhovor

Stĺpček

Tí, čo väzbu zariadili, si zaslúžia minimálne týždeň v tej istej cele.

Tri dni Ľuboša Lorenza v cele predbežného zadržania je policajno-prokurátorská nehoráznosť. Takého kalibru, že pokynom Čižnára, aby ho pustili, a mediálnym výsmechom by skončiť nemala. Obmedzenie osobnej slobody pre „hrozbu“, že by „pokračoval v trestnej činnosti“, čiže – možno – strhol ďalších šesť kosákov a osem kladív, je tak krikľavo neprimerané opatrenie, že tí, čo väzbu zariadili, si zaslúžia minimálne týždeň v tej istej cele. To navrhuje stĺpček, ich nadriadení azda vymyslia štandardnejší postih. Či už išlo o zastrašovanie – čo si myslia Lorenz i obhajca Lipšic, zvoľu bez príčiny či obyčajnú hlúposť, bez disciplinárnej odozvy by obísť nemali. Problém tolerancie ku komunistickej symbolike je až ďalšia rovina. Zo svojej druhej totality sa Slovensko nevyspovedalo. A keďže zameškané, zvlášť s komunistami vo vedení štátu, už sotva dobehne, takýchto Lorenzov, čo hoci aj sporným spôsobom upozorňujú na minulosť, potrebuje ako prevenciu, aby si dobu temna nezopakovalo. Lorenzova väzba varuje: poniektorí by aj mali chuť.


Španielska vláda žiada vrátenie Francovej rezidencie

MADRID. Španielska vláda podala žalobu na potomkov diktátora Francisca Franca. Chce ich prinútiť k tomu, aby odovzdali štátu sídlo, ktoré podľa nej Franco nelegálne zakúpil pred takmer 80 rokmi. Informovala o tom agentúra AFP. Ide o sídlo Pazo de Meirás v regióne Galícia na severozápade krajiny. Žaloba bola podaná na súde v neďalekom meste La Coruňa, uviedlo vo štvrtkovom vyhlásení španielske ministerstvo spravodlivosti. Vláda tvrdí, že predaj tohto historického sídla v roku 1941 Francovi bol "neoprávnený". Dlhoročný španielsky diktátor budovu následne využíval ako svoje letné sídlo a po jeho smrti v roku 1975 pripadla jeho potomkom. Momentálne je vo vlastníctve Francových vnukov. Sídlo z prelomu 19. a 20. storočia vyhlásila vlani regionálna vláda v Galícii za pamiatku kultúrneho významu a na základe toho by mala byť sprístupnená verejnosti. Francovi potomkovia to odmietajú s tvrdením, že ide o ich súkromnú nehnuteľnosť. Žaloba prichádza v čase, keď je španielska socialistická vláda už rok zaneprázdnená súdnym sporom s Francovými dedičmi v súvislosti s jej plánmi na exhumáciu diktátorových ostatkov z monumentálneho mauzólea pri Madride. Exhumácia sa mala pôvodne uskutočniť v júni, ale na poslednú chvíľu bola zrušená najvyšším súdom, ktorý skúma príslušné odvolanie sa Francovej rodiny. Vláda by chcela pozostatky bývalého diktátora pochovať na verejnom cintoríne na predmestí španielskej metropoly. Franco sa dostal k moci po španielskej občianskej vojne z rokov 1936-39, ktorú spustilo jeho povstanie proti zvolenej republikánskej vláde.


DOBRÉ RÁNODobré ráno: Smer prehral. A to hneď niekoľkokrát

Kompletné výsledky

Výsledky frakcií

Noví europoslanci

Grafy o voľbách

Najnižšia účasť

Rozhovor s Beblavým

Rozhovor so Šimečkom

Komentár

Úspech PS/Spolu

Prepad Smeru

Zistenia o Európe

Výsledky populistov

Podcast

Eurovoľby vyhrala koalícia PS a Spolu. Smer je síce druhý, no po rokoch po prvý raz nevyhral voľby. Úspech si môžu pripísať extrémisti – strana Mariána Kotlebu získala 12 percent a dve kreslá. Prepadák zaznamenali Sme rodina, Most Híd, SNS aj SMK. Ani jedna z týchto strán nedostala päť percent. Vieme z týchto výsledkov dedukovať, ako dopadnú parlamentné voľby o desať mesiacov? Zuzana Kovačič Hanzelová sa rozpráva so šéfredaktorkou SME Beatou Balogovou. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Česká Pirátska strana, ktorá je kritikom premiéra Andreja Babiša, ukryla na hlasovací lístok vo voľbách do Európskeho parlamentu narážku na šéfa hnutia ANO, informoval český spravodajský portál novinky.cz. Prvé písmená povolaní uvedených pri prvých deviatich kandidátoch tvoria odkaz "Bureši čaú”. Ide o narážku na krycie meno Bureš, pod ktorým je Babiš vedený ako agent vo zväzkoch komunistickej tajnej služby ŠtB. Britský minister zdravotníctva Matt Hancock oznámil, že sa bude uchádzať o post premiéra a lídra Konzervatívnej strany. Predsedkyňa strany a doterajšia premiérka Theresa Mayová v piatok vyhlásila, že skončí 7. júna. Výber jej nástupcu začne o tri dni neskôr. Záujem majú aj minister zahraničných veci Jeremy Hunt a jeho predchodca Boris Johnson, ktorému dávajú britské média najväčšie šance. Írski voliči podporili v referende plán na liberalizáciu ústavy, ktorá uľahčí rozvody. Za zrušenie ústavnej požiadavky, podľa ktorej musia manželské páry žiť pred rozvodom odlúčene štyri roky, hlasovalo v piatkovom referende viac než 82 percent Írov. Za necelý týždeň zomrelo na najvyššej hore sveta Mount Everes desať ľudí. Poslednými obeťami sú írski a britskí horolezci. Pri vrchole Mont Everestu sa v posledných dňoch tvoril dlhý rad čakajúci na priaznivé počasie. Zostup horolezcov sa preto veľmi spomalil a skomplikoval. To, spôsobilo niektorým turistom totálne vyčerpanie. Ak máte radi Elton Johna, nielen že je v kinách film Rocket man, ale Elton John napísal krásnu a hlbokú esej o svojom živote, o tom ako vnímal film sám o sebe i aký život žil. Retrospektíva je extravagantná, láskavá, citlivá – o živote rokenrolovej legendy, drogovej závislosti, aj o rodine. Je tam všetko, a je to môj dnešný tip na zaujímavé čítanie.  Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádzal poslednú sériu seriálu Game of Thrones (Hra o Tróny). Vychádza každý pondelok.  Medzi nami je týždenný podcast zameraný na ženské a lifestylové témy nielen pre ženy. Nový diel si môžete vypočuť vždy v utorok.  Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@ sme.sk, pošleme vám cenovú ponuku.


Tempo rastu poľskej ekonomiky dosiahne 3,5 percenta

Pri zostavovaní rozpočtu na budúci rok rátala vláda s rastom 3,8 percenta.

VARŠAVA. Tempo rastu poľskej ekonomiky dosiahne na konci tohto roka 3,5 percenta. Vyhlásil to poľský minister financií Pawel Szalamacha v rozhovore pre televíznu stanicu TVP Info. Informovala o tom agentúra PAP. "Hospodársky rast je tento rok na slušnej úrovni, lenže o niečo nižšej, ako sme očakávali," vyhlásil minister, ktorý zároveň predpovedal, že tempo rastu najväčšej postkomunistickej ekonomiky v Európskej únii do konca roka dosiahne 3,5 percenta. To je však slabší výsledok, ako vláda očakávala pri príprave tohoročného rozpočtu. Podľa údajov štatistického úradu GUS sa hrubý domáci produkt (HDP) Poľska v 2. kvartáli zvýšil medziročne o 3,1 percenta a v prvých troch mesiacoch roka vzrástol o 3 percentá. Poľská vláda v návrhu rozpočtu na budúci rok 2017 počíta s rastom HDP v tomto roku o 3,4 percenta a v nasledujúcom roku o 3,6 percenta. Pri zostavovaní rozpočtu na tento rok však kabinet vychádzal z predpokladu, že výkon poľskej ekonomiky stúpne o 3,8 percenta a priemerná miera inflácie dosiahne 1,7 percenta.


Prečítajte si list šéfa Myjavy, ktorý pred odstúpením poslal všetkým klubom Fortuna ligy

Pavel Halabrín opísal dôvody, prečo sa myjavský klub odhlásil z najvyššej futbalovej súťaže.

MYJAVA. V slovenskej futbalovej verejnosti stále rezonuje odstúpenie Spartaka Myjava z aktuálneho ročníka najvyššej slovenskej súťaže. V nej po jesenných devätnástich odohraných kolách medzi tuctom účastníkov figurovali Myjavčania na šiestom mieste s 26 bodmi. Spartak Myjava sa rozhodol uprostred sezóny 2016/2017 ukončiť svoje pôsobenie vo Fortuna lige. V stredu 21. decembra o tom informoval prostredníctvom svojej oficiálnej stránky. Prezident klubu Spartak Myjava Pavel Halabrín a generálny manažér Peter Halabrín sa tesne predtým stretli s hráčmi a realizačným tímom A-mužstva, aby ich informovali o dôvodoch, ktoré viedli k tomuto rozhodnutiu. Z odstúpenia Myjavy boli zaskočení aj zástupcovia ostatných fortunaligových tímov. Ešte pred koncom uplynulého roka 2016 poslalo vedenie Spartaka všetkým klubom najvyššej slovenskej súťaže list, v ktorom sa šéf myjavského klubu ospravedlnil a pridal aj vysvetlenie. Agentúra SITA prináša list prezidenta Spartaka Myjava Pavla Halabrína v plnom znení a bez redakčných úprav. Vážený pán prezident, vzhľadom na zverejnené informácie a množstvo vyjadrení v médiách a diskusných fórach sociálnych sietí, považujem za potrebné touto formou informovať Váš klub o rozhodnutí klubu Spartak Myjava. Klub som spolu s bratmi prevzal pred rokmi. Hral 4. ligu a bojoval o záchranu. Dali sme si za cieľ klub stabilizovať, vrátiť späť odchovancov, pritiahnuť fanúšikov. To sa nám v priebehu dvoch sezón podarilo a klub začal mať i športové úspechy. Trikrát vyhral svoju súťaž a boli sme pred rozhodnutím, či sa prihlásiť do najvyššej súťaže. Bojovali sme sami so sebou čo spraviť. Rozum hovoril, že nie, nepatríme tam, sme malý amatérsky klub z malého mesta. Srdce, naopak, nútilo nás povedať áno. Pre ľudí, čo pomáhali, pre odchovancov, čo popri práci hrali futbal, fanúšikov. Boli sme si vedomí zodpovednosti pri ktoromkoľvek rozhodnutí i toho, že môžeme postúpiť najmä preto, že slovenský futbal, tradičné veľké kluby, infraštruktúra, sú na tom zle. Vyhralo srdce a náš vzťah k hráčom, fanúšikom, futbalu. Za tri mesiace sme prebudovali štadión, v priebehu dvoch rokov dobudovali osvetlenie, vyhrievanie, kamerový systém, infraštruktúru. Investovali sme viac ako 4 milióny eur. Mužstvo sme v lige zostavovali tak, aby bolo konkurencieschopné, ale v rámci našich finančných možností. Odohrali sme 4 sezóny, boli tretí, štvrtí. Po tejto stránke bol a je klub v poriadku, ale postupne sme stále viac pociťovali, že tu nepatríme. Nedostatok rešpektu, pochopenia, podpory, či uznania nám odoberal chuť i elán. Naše problémy malého klubu pri výchove trénerov, skladaní realizačných tímov, komunikácii s fanúšikmi, predstavách o fair play boli pre mnohých smiešne a nepodstatné. Zbytočne sme kritizovali 2 delegátov, 6 rozhodcov, nekoncepčné rozdeľovanie dotácií. V našom názore, že delegáti by mali byť futbalovou verejnosťou uznávané osoby, že treba pripravovať trénerov na zvyšovanie kvalifikácie a v mnohých iných názoroch sme zostali osamotení. Okrem Vila Ondrejku som zostal vo výkonnom výbore nepochopený a nepodporený. Brali ma ako negativistu a moja kritika sa klubu nevyplácala. Dva roky som kritizoval prípravu Zákona o športe, zákona o diváckom násilí, absolútny nezáujem o systematickú podporu profesionálneho futbalu. Zbytočne, lebo vyjadrenia typu "futbal má úspechy", "teraz, keď je viac peňazí vo futbale", "keď nebudeme vyskakovať, dostaneme viac peňazí" a klasická slovenská "stádovitosť" boli silnejšie. Toto všetko nám postupne odoberalo to, pre čo futbal robíme. Radosť, zábavu a potešenie. Samozrejme, že k tomu treba prirátať i to, že sme nedokázali vychovať hráčov do mužstva, či náš herný prejav. Rozhodnutie DK SFZ a vyjadrenie predsedu v médiách bola len tá posledná kvapka. Vraciame sa späť tam, kam patríme. K našim deťom, mládeži, odchovancom a verím, že i fanúšikom. Znovu chceme zažiť radosť a potešiť ľudí, na ktorých nám záleží. Znovu začať hrať futbal, nie sa "hrať na futbal". Náš klub nezaniká a my v ňom nekončíme, tak ako nekončíme vo futbale. Je to naša vášeň, náš život. Vážený pán prezident, sme si vedomí, že naše rozhodnutie vnieslo do súťaže chaos a narušilo jej priebeh. Verte, že to bolo jedno z najťažších rozhodnutí nášho života. Berte prosím tento list ako naše ospravedlnenie a vysvetlenie nášho kroku. Vám, všetkým ľuďom vo Vašom klube, hráčom i fanúšikom prajeme všetko dobré, veľa úspechov a radosti. Radosti a príjemných zážitkov z najkrajšej hry na svete nielen v Novom roku, ale celú vašu futbalovú budúcnosť. Ešte raz prepáčte a všetko dobré. V Myjave, 29. 12. 2016 Pavel Halabrín prezident klubu Spartak Myjava


Airbus opäť varoval pred neriadeným brexitom

Firma už minula desiatky miliónov eur na prípravu na brexit.

LONDÝN. Airbus v nedeľu opäť varoval pred neriadeným brexitom. Ak Británia opustí Európsku úniou (EÚ) bez dohody, bude to mať negatívny vplyv na budúce investície v krajine, uviedol európsky letecký a zbrojársky koncern. Firma pripomenula, že už minula desiatky miliónov eur na prípravu na brexit. "Neexistuje nič takého ako riadený brexit bez dohody, to je pre nás absolútne katastrofické," uviedla vicešéfka Airbusu v Británii Katherine Bennettová v rozhovore pre BBC. "Budeme musieť prijať ťažké rozhodnutia, ak nebude dohoda, budeme musieť prehodnotiť budúce investície." Dodala, že Airbus už minul desiatky miliónov eur na prípravy na brexit, napríklad na zvýšenie zásob súčiastok a zabezpečenie IT systémov.


Tisíce Rusov sa zišli na zhromaždení na podporu nezávislých kandidátov

MOSKVA. Viac ako 20.000 ľudí vrátane prominentných politikov sa v sobotu zúčastnilo na zhromaždení v centre Moskvy na protest proti úradom, ktoré odmietli zaregistrovať opozičných kandidátov do komunálnych volieb. Informovala o tom agentúra AFP. Zhromaždenie sa konalo na Sacharovovej triede v širšom centre Moskvy a organizovala ho Libertariánska strana Ruska, uviedla na svojej webovej stránke agentúra Interfax. Úrady minulú sobotu oznámili, že kvôli "nezrovnalostiam" na podpisových hárkoch môže volebná komisia odmietnuť zaregistrovať mnohých nezávislých kandidátov. Najčastejšie sa ako dôvod pre odmietnutie registrácie uvádza prekročenie prípustnej hranice desať percent pre podiel neplatných podpisov a chyby v odovzdaných dokumentoch. Voľby do Moskovskej mestskej dumy sa uskutočnia 8. septembra spolu s voľbami do ďalších zastupiteľských orgánov. "Mali by sme bojovať za svojich kandidátov, povedal opozičný politik Alexej Navaľný a pohrozil, že na budúci týždeň sa neďaleko kancelárie starostu uskutoční ešte väčšie zhromaždenie, ak moskovská ústredná volebná komisia kandidátov nezaregistruje. Nezávislá kandidátka Ľubov Soboľová už týždeň drží protestnú hladovku. Dmitrij Gudkov úrady obvinil z toho, že ľudí neokrádajú len o peniaze a hlasy, ale aj o ich budúcnosť. Opoziční kandidáti podľa AFP tvrdo bojujú za to, aby sa dostali na hlasovacie lístky a využili všeobecnú nespokojnosť s ruskými úradmi, poklesom úrovne popularity prezidenta Vladimira Putina a hnev v súvislosti s upadajúcou životnou úrovňou a nekontrolovanou korupciou.


Sudcovi Sklenkovi z Threemy dočasne prerušili výkon funkcie

Sklenka čelí podozreniam, že komunikoval s Kočnerom cez aplikáciu Threema.

BRATISLAVA. Sudcovi Okresného súdu Bratislava I Vladimírovi Sklenkovi dočasne pozastavil disciplinárny senát výkon funkcie. Agentúre SITA to potvrdila hovorkyňa Súdnej rady Slovenskej republiky Veronika Müller. Zasadnutie senátu bolo neverejné, pričom podnet podala na Sklenku predsedníčka súdnej rady Lenka Praženková. Sklenka patrí medzi sudcov, ktorým polícia zaistila mobilné telefóny. Praženková videla závažný dôvod v osobnej integrite daného sudcu. Ten sa podľa nej mal možnosť vyjadriť k veci, ktorá závažným spôsobom narúša dôveryhodnosť justície, a neurobil tak. Trojčlenný senát rozhodol v zložení Monika Jakubová, Martin Strážnický a Peter Paluda rovnako, ako v prípade bývalej štátnej tajomníčky rezortu spravodlivosti Moniky Jankovskej. Sklenka sa môže ešte proti rozhodnutiu odvolať.Sudca Vladimír Sklenka čelí podozreniam, že komunikoval s Marianom Kočnerom cez aplikáciu Threema. Marian Kočner už v súčasnosti čelí obžalobe z objednávky vraždy novinára Jána Kuciaka. Rovnako ako v prípade bývalej štátnej tajomníčky Moniky Jankovskej, ktorá tiež čelí disciplinárke, žiada pre Sklenku Praženková najprísnejší trest - odchod zo sudcovského talára. Koncom augusta polícia zaistila okrem iných mobilné telefóny sudcovi OS Bratislava I Vladimírovi Sklenkovi a jeho kolegyni Miriam Repákovej. Ďalšia sudkyňa Denisa Cviková je predmetom komunikácie Kočnera s bývalou štátnou tajomníčkou Monikou Jankovskou. Táto sudkyňa mala byť nápomocná v miliónovej kauze televíznych zmeniek. Disciplinárny senát jej v stredu pozastavil výkon funkcie na podnet ministra spravodlivosti Gábora Gála (Most-Híd).


Stránka Boba Dylana už neobsahuje správu, že dostal Nobelovu cenu

Ocenenie spevákovi udelili za to, že "vniesol do americkej pesničkárskej tradície nové básnické výrazy".

ŠTOKHOLM. Z oficiálnej webovej stránky amerického skladateľa, textára, hudobníka a speváka Boba Dylana stiahli informácie o tom, že umelec sa stal tohtoročným laureátom Nobelovej ceny za literatúru. Začiatkom týždňa sa v texte pri príležitosti vydania zväzku s Dylanovými textami z rokov 1961 až 2012 písalo o tom, že je laureátom Nobelovej ceny za literatúru pre rok 2016, tento údaj však neskôr stiahli, informoval štokholmský denník Aftonbladet. Švédska kráľovská akadémia udelila minulý týždeň ocenenie 75-ročnému spevákovi za to, že "vniesol do americkej pesničkárskej tradície nové básnické výrazy". Začiatkom týždňa akadémia oznámila, že sa jej dosiaľ nepodarilo osobne sa spojiť s Dylanom, zaslali mu však pozývací list na slávnostný ceremoniál odovzdávania "nobeloviek". Galavečer sa koná pri príležitosti úmrtia zakladateľa ceny, švédskeho vynálezcu Alfreda Nobela. "Bolo by úžasné, keby chcel Dylan prísť v decembri do Štokholmu, keď však nebude chcieť, tak to tak bude," komentovala vo svojom blogu začiatkom týždňa tajomníčka akadémie Sara Daniusová. "Laureáti dostávajú Nobelove ceny za to, čo vykonali, nie ako lákadlo, aby prišli do Štokholmu," pokračovala s tým, že čokoľvek sa udeje, cena patrí Dylanovi. Naposledy sa na udeľovanie podľa nej nemohla dostaviť kanadská spisovateľka Alice Munrová v roku 2013. Dylan sa momentálna nachádza na koncertnom turné. To, že mu udelili cenu dotovanú 930-tisíc dolármi, dosiaľ verejne nekomentoval, doplnila agentúra DPA.


Polonahé aktivistky z hnutia Femen narušili v Madride zhromaždenie strany Vox

MADRID. Polonahé aktivistky z feministického hnutia Femen v piatok v Madride narušili predvolebné zhromaždenie španielskej krajne pravicovej strany Vox, z ktorého ich však krátko na to odviedla polícia. Informovala o tom agentúra AP. Najmenej trom aktivistkám sa krátko pred vystúpením členov strany podarilo vyliezť na pódium na námestí Plaza de Colón a zakričať: "Nie je to patriotizmus, je to fašizmus!" Rovnaké heslo mali napísané aj na svojich odhalených prsiach. Ženy rýchlo zadržali prívrženci strany Vox i bezpečnostné zložky. Policajti ich potom z davu vyviedli. Krajne pravicová strana Vox zrejme v budúcnosti ovplyvní španielsku politickú scénu. Podľa predvolebných prieskumov by sa totiž v nedeľňajších voľbách mala po prvý raz prebojovať do parlamentu, kde by zároveň mala získať aj značný počet mandátov. Strana Vox sa minuloročných regionálnych voľbách dostala do parlamentu španielskeho autonómneho spoločenstva Andalúzia. Krajná pravica tak vôbec po prvý raz od konca diktatúry generála Francisca Franca v roku 1975 a návratu krajiny k demokracii vstúpila do regionálneho parlamentu.


DOBRÉ RÁNODobré ráno: Fico sa pustil do Čaputovej a prerátal sa

Ako pokračuje smutný cirkus okolo sudcov Ústavného súdu.

Najskôr Robert Fico novej prezidentke odkázal, že keď nebude po jeho a Zuzana Čaputová nevymenuje trojicu nových ústavných sudcov, parlament jej žiadnych nových kandidátov nedodá. Lenže včera už otočil a povedal, že ďalších kandidátov možno aj poslanci zvolia, ale teda že chaos... a tentokrát je vraj vinníkom Andrej Kiska. Čo sa teda zmenilo, kto vlastne zlyhal a čo to bol za zvláštny ťah poslanca Fica voči prezidentke? Tomáš Prokopčák sa rozpráva s Petrom Tkačenkom. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Pred šiestimi rokmi zasiahli policajti proti Rómom z Moldavy nad Bodvou, kauza dodnes nie je doriešená. Asi šesťdesiat policajtov spolu so psami vtedy vtrhli do miestnej osady a mali obuškami mlátiť miestnych obyvateľov. Ombudsmanka vtedy povedala, že policajná sila bola použitá bezdôvodne a neprimerane. Z obetí policajnej brutality však napokon urobili páchateľov, vraj sa mali dopustiť krivého obvinenia. Premiér Peter Pellegrini tvrdí, že o predsedníckej stoličke v Smere nikdy neuvažoval. A vzťahy s Robertom Ficom vraj má štandardne pracovné. A keďže Fico povedal, že chce stranu viesť do najbližších volieb, pre Pellegriniho je to neaktuálna a irelevantná otázka. Malajzijské lietadlo zostrelili Rusi a klamali pri tom. Holandskí vyšetrovatelia po piatich rokoch zverejnili mená tých, ktorí za zostrelenie mohli. Za zostrelenie lietadla sú podľa vyšetrovateľov zodpovední traja ruskí a jeden ukrajinský občan: Igor Girkin prezvaný Strelkov, vtedajší minister obrany samozvanej Doneckej ľudovej republiky, Sergej Dubinskij z ruskej rozviedky GRU, Rus Oleg Pulatov a Ukrajinec Leonid Charčenko, ktorí mali kontrolovať presun Buku po Ukrajine. Raketu vypálili od obce Snižné z ukrajinského územia ovládaného proruskými separatistami, protilietadlový systém patril 53. protiletadlovej raketovej brigáde z ruského mesta Kursk. V Izraeli včera začali najväčšie vojenské cvičenia za posledné roky, krajina trénuje vojnu s libanonským militantným hnutím Hizballáh. Cvičenie potrvá štyri dni, prvý raz sa ho zúčastnia aj najmodernejšie stíhačky F-35. Molekula DNA sa mohla na Zemi objaviť skôr, ako sme predpokladali. Naznačuje to nový výskum, ktorý ukázal, ako relatívne jednoduché reakcie môžu viesť k vzniku tejto takzvanej molekuly života. Stačila len prítomnosť vody, mierne zásaditého prostredia a teploty medzi 40 a 70 stupňami Celzia. Možno sa hrávate videohry. Možno nie, ale asi ste už narazili na informáciu, že e-športy sú dnes obrovský priemysel, dokonca sa občas objaví úvaha, že profesionálne hranie ako šport by sa mohlo objaviť na niektorej z budúcich olympiád. Web Kotaku, ktorý sa videohrám venuje, však nedávno prišiel s paradoxným textom o tom, ako sú e-športy bublinou pred spľasnutím a ako pripomínajú Ponziho schému. Dnes teda odporúčam článok Čudné čísla a zlý biznis: Vo vnútri videohernej bubliny. Je zaujímavým pohľadom na všetok ten hype okolo profesionálneho hrania. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádzal poslednú sériu seriálu Game of Thrones (Hra o Tróny). Vychádza každý pondelok.  Medzi nami je týždenný podcast zameraný na ženské a lifestylové témy nielen pre ženy. Nový diel si môžete vypočuť vždy v utorok.  Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@ sme.sk, pošleme vám cenovú ponuku.


Aktivisti budú vo štvrtok protestovať proti návrhu rozšírenia diaľnice D1

Na frekventovanej ceste vo Vajnoroch a na Seneckej ceste chcú vyjadriť nesúhlas s rozšírením diaľnice bez kolektorov.

BRATISLAVA. Proti navrhovanému rozšíreniu diaľnice D1 medzi Bratislavou a Trnavou budú vo šrvrtok popoludní aktivisti z občianskeho združenia Triblavina a obyvatelia obcí Ivanka pri Dunaji, Bernolákovo, Chorvátsky Grob i bratislavskej mestskej časti Vajnory protestovať. Na frekventovanej ceste vo Vajnoroch a na Seneckej ceste chcú krátko po 16.00 h vyjadriť nesúhlas s rozšírením diaľnice bez kolektorov. Aktivisti trvajú na tom, aby kolektory boli súčasťou rozšírenia. "Mali by odľahčiť regionálnu dopravu a zabezpečiť bezpečnejšiu a plynulejšiu dopravu na diaľnici aj na regionálnych cestách," vysvetlil starosta Vajnôr a člen združenia Triblavina Ján Mrva. Protestovať sa bude na dvoch miestach približne 15 minút. V centre Vajnôr pred zdravotným strediskom na Roľníckej ulici budú obyvatelia a aktivisti prechádzať po priechode pre chodcov. Druhý protest sa bude konať na Seneckej ceste v rovnakom čase v priestore pred priemyselným parkom. Tu budú účastníci transparentmi upozorňovať na nesúhlas so zámerom, ako sa má D1 rozširovať. "Chceme, aby vláda, ministerstvo dopravy a Národná diaľničná spoločnosť (NDS) stavali diaľnice podľa schválenej koncepcie dopravy a povolení. Sme proti výstavbe ciest a diaľnic, ktoré vyhovujú iba developerom," tvrdia aktivisti. Cieľom protestu je podľa ich slov dosiahnuť, aby sa stavalo v súlade s dopravnou koncepciou Bratislavského samosprávneho kraja vypracovanou odborníkmi. Odborná pracovná skupina v oblasti dopravného plánovania a inžinierstva odporučila minulý rok ministerstvu dopravy, aby mala diaľnica D1 v budúcnosti od križovatky D4/D1 po križovatku Blatné štyri pruhy v každom smere a plnohodnotný odstavný pruh a aby od Blatného po Trnavu pokračovala v trojpruhovom usporiadaní s plnohodnotným odstavným pruhom.  "Toto riešenie považujeme z dopravných aj ekonomických dôvodov za efektívne a opodstatnené," povedal pre TASR rezort dopravy. Odborníci pokladajú pôvodnú koncepciu šesťpruhu s kolektormi po celej dĺžke z dopravno-inžinierskych aj z ekonomických dôvodov za neefektívnu, nehospodárnu a neopodstatnenú. NDS vo februári pre TASR uviedla, že chce namiesto vybudovania súbežných kolektorov pri rekonštrukcii diaľnice D1 medzi Bratislavou a Trnavou rozšíriť Seneckú cestu I/61. Od hlavného mesta, Vajnôr až po Senec by mala mať až štyri pruhy.


Amnesty poukazuje na nedostatočnú pomoc bohatých krajín s utečencami

Amnesty International zverejnila v utorok 4.októbra správu.

LONDÝN. Bohaté štáty sa vyhýbajú zodpovednosti pri zvládaní globálnej utečeneckej krízy. Najväčšia ťarcha leží na pleciach krajín bezprostredne susediacich s krízovými oblasťami, píše vo svojej v utorok zverejnenej správe ľudskoprávna organizácia Amnesty International (AI). Toto svoje tvrdenie podopiera podľa agentúry DPA argumentom, že viac ako polovica (56 percent) z 21 miliónov utečencov našla svoj dočasný domov v desiatich krajinách, na ktoré pripadá iba 2,5 percenta globálneho hrubého domáceho produktu. Generálny tajomník AI Salil Shetty nevidí problém v globálnom počte utečencov, ale v tom, že mnohé z najbohatších krajín sveta ich prijali minimum a vo veci sa takmer neangažujú. Najviac utečencov (2,7 milióna) má na svojom území Jordánsko, po ktorom nasledujú Turecko (viac ako 2,5 milióna), Pakistan (1,6 milióna) a Libanon (viac ako 1,5 milióna). Tieto čísla sú založené na údajoch Úradu vysokého komisára OSN pre utečencov (UNHCR). AI v správe kritizuje okrem iného Veľkú Britániu za to, že od začiatku občianskej vojny v Sýrii v roku 2011 prijala necelých 8000 sýrskych utečencov. Oveľa menšie a ekonomicky slabšie Jordánsko sa naproti tomu ujalo viac ako 655.000 utečencov zo Sýrie. Pre prípad akútnych kríz, ako je tá v Sýrii, požaduje AI spravodlivý rozdeľovací mechanizmus. Nájdenie domova pre viac utečencov je podľa Shettyho zvládnuteľná úloha, "ak by každá bohatá krajina prijala utečencov v pomere k svojej rozlohe, bohatstvu a miere nezamestnanosti". Zo strany bohatých krajín však chýba ochota spolupracovať a politická vôľa, konštatuje v správe AI. Len asi 30 krajín má program pre prijímanie utečencov. Ak by ich bolo 60 alebo 90, výrazne by to zmiernilo utečeneckú krízu. Ako pozitívny príklad uvádza AI utečeneckú politiku Kanady, ktorá od konca minulého roka prijala 30.000 sýrskych utečencov. Do konca augusta sa úrady zaoberali ďalšími 18.000 žiadosťami o azyl, a to najmä z Libanonu, Jordánska a Turecka.


Ministerstvo vytvorilo národný projekt digitalizácie súdnictva

Čas potrebný na vybavenie vecí v sporových občianskych a obchodných veciach sa skráti.

BRATISLAVA. Ministerstvo spravodlivosti vytvorilo nový národný projekt nazvaný Centralizovaný systém súdneho riadenia (CSSR). Má skrátiť čas potrebný na vybavenie vecí v sporových občianskych a obchodných veciach o 57 dní, v prípade konkurzov o 300 dní. Ďalej má zaviesť manažment kvality na súdy a uľahčiť prácu sudcom či pracovníkom súdov. Vyzvanie na projekt, ktorý schválil Riadiaci výbor operačného programu Integrovaná infraštruktúra, vo štvrtok zverejnil Úrad podpredsedu vlády pre investície a informatizáciu (ÚPVII). Informovali o tom z úradu vicepremiéra. Národný projekt s alokáciou 11,8 milióna eur a dĺžkou trvania 36 mesiacov je súčasťou riešenia systému e-Justice. "Ak si predstavíme, že ročne súdy spracujú 1,5 milióna podaní, tak sú pochopiteľné vypätie a vyčerpanosť pracovníkov súdov. Je najvyšší čas, aby sa digitalizácia pozitívne pretavila do života bežných ľudí aj v oblasti súdnictva," uviedol generálny riaditeľ IT sekcie ÚPVII Jaroslav Kmeť. Projekt má automatizovať získavanie dát nevyhnutných na prácu sudcov, štandardizovať dokumentáciu či zaviesť sledovanie kvality súdov postavené na reálnych dátach. Tiež má odstrániť duplicitu, znížiť počet zrušených či vrátených vecí zo súdov vyššieho stupňa na súdy nižšieho stupňa a dať rozhodnutia súdov k dispozícii ostatným orgánom verejnej správy v prípade nadväzujúcich konaní. "Ministerstvo spravodlivosti získa systematický monitoring o práci všetkých 63 súdov a 1200 sudcoch. Digitalizácia výrazne uľahčí prácu 3300 pracovníkom súdov, zavedie benchmarking a, čo je pre nás ako Úrad podpredsedu vlády pre investície a informatizáciu SR okrem iného dôležité, mnohé údaje z nového informačného systému budú dostupné vo forme otvorených dát," doplnil Kmeť.


Bakoš potvrdil úžasnú formu, zaznamenal ďalšie tri body. Gólovo sa darilo Liškovi

MOSKVA. Slovenský hokejista Martin Bakoš výraznou mierou pomohol Admiralu Vladivostok k víťazstvu 5:3 nad Severstaľom Čerepovec. V sobotňajšom zápase KHL strelil jeden gól, ku ktorému pridal dve asistencie. V drese Severstaľu sa strelecky presadil jeho krajan Adam Liška, ktorý strelil tretí gól hostí. Bakoš strelil v 37. minúte v presilovke za stavu 1:3 druhý gól Admiralu, ktorým nasmeroval domácich k výhre. Predtým asistoval pri presnom zásahu Denisa Vichareva a v samom závere zaznamenal asistenciu aj pri góle Markusa Ljungha na konečných 5:3. Slovenský útočník potvrdil skvelú formu, v 18 zápasoch sezóny nazbieral už 14 bodov (6+8) a je najproduktívnejším hráčom tímu. Vladivostok sa vďaka výhre vyšvihol na priebežnú tretiu priečku v tabuľke Východnej konferencie, Severstaľ je v Západnej konferencii ôsmy. Dvaja Slováci sa predstavili aj v zápase Červená hviezda Kchun-lun - Dinamo Moskva. Z víťazstva hostí 2:1 sa tešil obranca Michal Čajkovský, v útoku čínskeho tímu sa predstavil Dávid Bondra. Góly: 15. Cracknell - 8. Šipačov, 45. V. Kuľomin Góly: 3. Vicharev (BAKOŠ), 37. BAKOŠ, 43. Vicharev, 55. Konnov, 60. Ljungh (BAKOŠ) - 8. Trubačov, 27. Chochlov, 29. LIŠKA Góly: 21. Omark, 33. Lisovec, 60. Kadejkin - 28. Jarullin Góly: 25. Telegin, 51. Sekáč, 59. Grigorenko Góly: 5. Savinainen, 13. O'Neill, 27. Norman - 3. Šenfeld, 55. Varnakov, 57. Mišarin, 64. Howden


K zodpovednosti za sériu útokov na čečenskú políciu sa prihlásil Islamský štát

MOSKVA. Teroristická organizácia Islamský štát (IS) sa prihlásila v utorok k zodpovednosti za sériu útokov na políciu v Čečensku. Pondelňajšie útoky sa odohrali na troch miestach v Čečensku. Incidenty neprežili piati militanti vo veku 11-16 rokov, niekoľko policajtov utrpelo zranenia. Organizácia IS sa prihlásila k zodpovednosti za incidenty v čečenskej metropole Groznyj a meste Šali juhovýchodne od hlavného mesta. V Čečensku, ktorého obyvateľstvo tvoria prevažne moslimovia, a ďalších regiónoch severného Kaukazu sú stále aktívne extrémistické skupiny s úzkymi väzbami na IS, ktorý operuje najmä v Sýrii a Iraku. Ako zhodnotila AP, pondelňajšie incidenty naznačujú, že napriek tvrdeniam úradov o porazení islamistov sú tieto bunky stále činné.


Živina, o ktorej ste netušili, že vám chýba

Máte dostatok cholínu? Je možné, že túto živinu ani neregistrujete.

Je najvyšší čas venovať cholínu pozornosť, akú si zaslúži. Nová štúdia, ktorú publikoval Journal of the American College of Nutrition, ukázala, že až 90 percent Američanov trpí nedostatkom cholínu. Existuje dobrý dôvod prečo sa cholín stal témou výskumníkov. Je významný pre zdravie v každom veku a obzvlášť dôležitý je pri vývoji mozgu. Prečo trpíme jeho nedostatkom? Cholín sa v malých množstvách nachádza vo viacerých potravinách. Avšak, jedlá, ktoré sú naň bohaté, deti neobľubujú. Nájsť ho možno napríklad v pečeni, vaječnom žĺtku či fazuli. Prečo sa o cholíne málo hovorí? Marie Caudillová je profesorka na Kolumbijskej univerzite a jej expertízou je práve vplyv cholínu na zdravie matky a dieťaťa. Tvrdí, že je to preto, že „sa dlhú dobu predpokladalo, že naše telá si cholín dokážu vyrobiť a nemusíme sa preto starať o jeho príjem v strave“. „Cholín je rozhodujúci pre množstvo metabolických dráh, preto si ho telo v obmedzenom množstve dokáže vyrobiť. Schopnosť tela tvoriť si ho vďaka estrogénu prudko vzrastie počas tehotenstva. Napriek tomu nie len naša, ale aj iné štúdie ukázali, že v tomto životnom štádiu sa zásoby cholínu v tele míňajú. Profesor Taylor Wallace z oddelenia Výživových a potravinových štúdií na Univerzite Georga Masona pracoval na nedávnej analýze príjmu cholínu v Spojených štátoch. „Cholín je málo známy aj medzi profesionálnymi zdravotníkmi. Je to tým, že vláda neskúmala dáta, ani sa nepokúšala prestaviť svoje opatrenia od konca 90. rokov,“ tvrdí. Rovnako, ako má vitamín D kľúčovú úlohu pri vstrebávaní vápniku, cholín napomáha omega-3 mastným kyselinám a vitamínom B, aby fungovali, ako majú. Väčšina žien v plodnom veku dobre pozná význam kyseliny listovej pre vývoj nervového systému dieťaťa. O význame cholínu ale už nič nevedia. Tehotné ženy si zvyknú strážiť aj hladinu mastnej kyseliny DHA, keďže jej konzumácia počas tehotenstva sa spája so zlepšenými kognitívnymi schopnosťami dieťaťa v ďalšom živote. „Štúdie ukázali, že ak tehotným ženám dáte viac cholínu, matka vytvorí viac cholínu ktorý je obohatený o DHA mastnú kyselinu, ktorá sa dostáva dieťaťu priamo cez placentu,“ vysvetľuje Caudillo. Štúdie na zvieratách preukázali, že dostatok cholínu pred narodením a počas tehotenstva dali do súvislosti s lepším učením, priestorovou orientáciou a lepšou pamäťou. Caudillo tiež upozorňuje, že pri dostatočnej hladine cholínu sa deti rodia s nižšou úrovňou stresového hormónu kortizolu. „To by mohlo mať celoživotne prospešné účinky, pokiaľ ide o znižovanie rizika chronických ochorení.“ Zapatrošili ste kľúče, alebo zabudli odpovedať na telefonát? Cholín zohráva významnú úlohu pri spracovaní a ukladaní myšlienok, čiže funkcii, ktorá je zásadná pre učenie a formovanie kritického myslenia. Cholín je jedným zo základných stavebných kameňov acetylcholínu, neurotransmiteru, ktorý v mozgu funguje ako chemický posol. Keďže cholín je súčasťou membrán všetkých buniek, svoju úlohu zohráva aj v medzibunkovej signalizácii. Keďže acetylchlorín využívajú aj nervy na vysielanie signálov svalom, cholín pomáha pri regulácii srdcovej frekvencie v pokojnom stave tela. Novou oblasťou vedeckého záujmu je aj vzťah medzi príjmom cholínu a úbytkom kognitívnych funkcií počas starnutia. Výskumníci zistili, že vysoké hladiny aminokyseliny homocysteín u starnúcich ľudí vplývajú na oslabenie kognitívnych funkcií a funkcií, ako je napríklad pomenovanie objektov, sústredenie a reč. Predpokladá sa, že cholín pomáha negovať účinky homocysteínu. Cholín pomáha vypudiť tuk z pečene a tým predchádza jej nealkoholickému stukovateniu. Vďaka tomu dkoáže pečeň plniť svoje základné funkcie, filtrovanie a detoxikáciu, ako aj premenu stravy na energiu. Cholín napomáha mozgu vyslať svalom signály, aby svalstvo pracovalo. Nedostatok cholínu, tým pádom aj acetylcholínu, môže spomaliť odosielanie signálov a telo sa preto môže pri vytrvalostných športoch rýchlejšie unaviť. Na zvieracích modeloch sa ukázalo, že ak svaly nemajú dostatok cholínu, výkon svalových buniek klesá. Keďže sa spomaľuje aj uvoľňovanie tuku z pečene, klesá aj množstvo dostupnej energie. Odporúčaná denná dávka predstavuje 550 miligramov denne. Prepočítané na konkrétne potraviny to vyzerá napríklad takto: Raňajky - 2 vajíčka Obed - 60 gramov kuracích pŕs, 1/3 šálky fazule Večera - jedna fileta platýsa, šálka ružičkového kelu Samozrejme, vaša strava by mala byť pestrejšia, než je toto modelové menu. Vo všeobecnosti by stravovanie s dostatkom cholínu malo zahŕňať rôzne druhy mäsa a zelenej zeleniny. Zvýšiť jeho obsah v tele pomôžu jedlá s vajíčkovým základom, ako sú napríklad rozličné druhy omeliet či slaný koláč quiche. Ak ste sa zo strachu o svoje zdravie doposiaľ vyhýbali vaječný žĺtkom, mali by ste svoj prístup prehodnotiť. Nedávna meta analýza predchádzajúcich výskumov naznačuje, že pravidelná konzumácia žĺtkov nezvyšuje riziko ischemickej choroby srdca ani porážky. Dve vaječné žĺtka pritom dokážu u väčšiny ľudí pokryť až polovicu dennej dávky cholínu. S pribúdajúcimi vedomosťami o cholíne môžeme očakávať, že sa v obchodoch začne objavovať potraviny obohatené o cholín, ako aj výživové doplnky. Zatiaľ nie je bežnou súčasťou ani multivitamínových tabliet ani doplnkov pre tehotné ženy, obsahuje ho však umelé mlieko pre dojčatá. Tento text ste mohli čítať vďaka tomu, že platíte za obsah. Vážime si to.


Súd v Moskve poslal Navaľného na mesiac do väzenia

Navaľného uznali za vinného z porušenia zhromažďovacieho práva.

MOSKVA. Na 30 dní väzenia odsúdili pondelok v Rusku opozičného politika Alexeja Navaľného po tom, čo ho súd uznal za vinného z porušenia zhromažďovacieho práva. Informovala o tom agentúra Reuters. Navaľnyj, ktorého zadržali v sobotu pred jeho domom v Moskve, bol uznaný za vinného z porušenia zhromažďovacieho práva, pretože 28. januára viedol protestné zhromaždenie namierené proti dôchodkovej reforme aj napriek tomu, že ho úrady nepovolili. Navaľnyj po vynesení rozsudku uviedol, že ho súd poslal do väzenia viac ako šesť mesiacov po spáchaní uvedeného prečinu len preto, aby mu zabránil zúčastniť sa začiatkom septembra na demonštrácii namierenej proti plánom ruskej vlády zvýšiť vek odchodu do dôchodku. Navaľnyj patrí k najzarytejším kritikom prezidenta Vladimira Putina. V súvislosti so zámerom vypísať v Rusku referendum o zákone na zvýšenie veku odchodu do dôchodku opozícia vyzvala občanov, aby sa 9. septembra zúčastnili na celoštátnom proteste proti vládou presadzovanej dôchodkovej reforme, ktorá sa stretla s ostrou kritikou občanov. Tento protest je zvolaný na deň, keď sa v Moskve - podobne ako aj v ďalších oblastiach krajiny - uskutočnia regionálne voľby.


Robotické taxíky začnú v Nemecku jazdiť už na budúci rok

Na cestách viacerých nemeckých miest sa objavia robotické taxíky koncernu Bosch.

STUTTGART. Už na budúci rok sa na cestách viacerých nemeckých miest objavia robotické taxíky koncernu Bosch. Pre najnovšie vydanie odborného týždenníka Automobilwoche to uviedol Gerhard Steiger, predseda pre oblasť Chassis Systems Control koncernu. Z bezpečnostných dôvodov budú spočiatku sedieť v taxíkoch aj vodiči. K veľkému nasadeniu robotických taxíkov by malo dôjsť v roku 2022. "Tak dlho bude z nášho pohľadu trvať, kým sa dosiahne úplná spoľahlivosť technológie," dodal Steiger. Začiatkom apríla Bosch, najväčší svetový subdodávateľ automobiliek, oznámil, že s koncernom Daimler bude spolupracovať na technológii pre robotické vozidlá. Z oboch podnikov budú na riešení úlohy spolupracovať stovky zamestnancov. Spolu vyčlenia na dosiahnutie cieľa stovky miliónov eur. Experti z Bosch odhadujú, že spojením síl skrátia vývoj programu pre spoľahlivé robotické auto najmenej o dva roky. Americká firma Uber v Spojených štátoch už robotické autá využíva na prepravu cestujúcich. Zatiaľ aj v jej taxíkoch z bezpečnostných dôvodov zatiaľ zostávajú šoféri za volantom.